Laluan pendakian baharu ke puncak Bohey Dulang dibuka hari ini

SEMPORNA,12 Mac : Laluan denai baharu pendakian ke puncak Pulau Bohey Dulang yang terletak kira-kira 30 minit perjalanan dengan bot dari Pekan Semporna di sini, dibuka kepada pengunjung bermula hari ini.

Laluan sejauh 700 meter ke puncak itu dirasmikan Pengerusi Lembaga Pemegang Amanah Taman Taman Sabah (TTS), Mohd Amin Abd Mem.

Mohd Amin ketika ditemui berkata laluan itu dibina oleh TTS dalam tempoh dua minggu dan sudah dicuba dan diperiksa dari segi keselamatan sebelum dibuka kepada pengunjung.

“Denai pendakian yang baharu ini bertujuan untuk mengurangkan kesesakan pendaki dan kerosakan denai selain meningkatkan tahap keselamatan pengunjung termasuk had daya tampung denai ke puncak Bohey Dulang.

“Syabas kepada pasukan pembuat ‘trail’ Taman Taman Sabah yang bertungkus lumus melaksanakan tugasan mereka dengan jayanya,” katanya.

Beliau berkata denai pertama yang dibuka sejak 2011 akan menjadi laluan pengunjung untuk turun dari puncak.

“Pada ketika ini, Bohey Dulang menerima pengunjung antara 300 hingga 700 sehari dan rata-rata pengunjung itu adalah pelancong daripada China,” katanya.

Sementara itu, seorang pemandu pelancong Akmal Awaludin berkata laluan pendakian baharu itu lebih landai dan agak jauh berbanding laluan lama yang tinggi tetapi pendek.

“Kedua-dua laluan ini pasti akan memberi cabaran pendakian yang berbeza dan memuaskan,” katanya yang membawa tiga pelancong daripada China untuk menyaksikan keindahan pulau Bohey Dulang dari puncaknya.

Menurutnya, melalui laluan lama, ada pelancong yang terpaksa berhenti mendaki pada paras 300 meter akibat sesak nafas dan turun semula.

Pulau Bohey Dulang merupakan antara lapan pulau yang diwartakan di bawah Taman Marin Tun Sakaran selain Pulau Sibuan dan Pulau Mantabuan yang juga menerima kunjungan pelancong ramai.


2 Maut, 1 Parah, Motosikal Bertembung Di Jalan Silam

LAHAD DATU: Dua penunggang motosikal maut manakala seorang pembonceng parah selepas motosikal mereka bertembung di kilometer 9, Jalan Lahad Datu-Tawau, malam tadi.

Dalam kejadian kira-kira 8 malam itu, kedua-dua penunggang motosikal berusia 32 dan 25 tahun meninggal dunia di tempat kejadian manakala pembonceng wanita, 20, yang parah masih dirawat di Hospital Lahad Datu.

Ketua Polis Daerah Lahad Datu, Asisten Komisioner Nasri Mansor berkata, hasil siasatan awal polis mendapati motosikal pertama yang ditunggang mangsa berusia 32 tahun bersama pembonceng wanita terbabit dalam perjalanan dari arah Lahad Datu menuju ke Jalan Silam.

Bagaimanapun katanya, setibanya di lokasi kejadian, mangsa dipercayai hilang kawalan sebelum terjatuh dan terseret memasuki lorong bertentangan.

“Pada masa sama, sebuah motosikal yang ditunggang mangsa berusia 25 tahun dipercayai tidak sempat mengelak dan terus bertembung dengan motosikal pertama.

“Akibat kemalangan itu, kedua-dua penungggang motosikal meninggal dunia di tempat kejadian akibat kecederaan serius di kepala dan badan,” katanya dalam kenyataan, hari ini.

Nasri berkata, siasatan polis juga mendapati kemalangan berpunca daripada penunggang motosikal berusia 32 tahun yang dipercayai menunggang laju ketika di jalan lurus sehingga menyebabkan kemalangan.

Katanya, kedua-dua identiti mangsa masih belum dapat dikenal pasti dan mereka juga tidak mempunyai lesen memandu.

“Kedua-dua penunggang tidak disyaki mabuk; walau bagaimanapun, polis sudah mengambil darah mereka untuk ujian Ttoksikologi.

“Kes disiasat mengikut Seksyen 41(1) Akta Pengangkutan Jalan 1987 kerana menyebabkan kematian dengan memandu secara melulu dan membahayakan,” katanya.


ADUN Sebatik Kekal Wakil Rakyat Bebas Sokong GRS : Speaker Sabah

KOTA KINABALU, 3 Mac : Speaker Dewan Undangan Negeri (DUN) Sabah Datuk Kadzim M Yahya hari ini mengesahkan Ahli Dewan Undangan Negeri (ADUN) kawasan Sebatik Hassan A Gani Pg Amir kekal seorang ADUN bebas yang menyokong kerajaan Gabungan Rakyat Sabah (GRS).

Kadzim berkata ini kerana surat letak jawatan ADUN Sebatik dikemukakan Parti Warisan Sabah (Warisan) semalam tidak efektif kerana ditandatangani terlebih dahulu dan tidak menyatakan sebarang tarikh.

Beliau berkata Hassan A Gani juga telah menghantar kepadanya akuan bersumpah dengan jelas menyatakan tiada niat untuk mengosongkan kerusi DUN di sebalik tindakannya keluar Warisan.

“Setelah saya meneliti kedua-dua dokumen berkenaan, saya mendapati surat peletakan jawatan dikemukakan oleh Warisan kepada saya yang dikatakan ditandatangani oleh YB (Yang Berhormat) Sebatik itu adalah pada sendirinya ‘ineffective’ (tidak efektif).

“Mengikut undang-undang yang kita ada sekarang, apa-apa peletakan jawatan ‘pre-sign’ dan ‘undated’ (atau) tidak bertarikh adalah batal. Justeru, berasaskan kepada itu, saya tidak dapat menerima surat itu sebagai peletakan jawatan,” katanya dalam sidang media di sini, hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Ahli Parlimen Taiwan Bertumbuk, Baling Belon Air

TAIPEI: Sidang Parlimen Taiwan hari ini kecoh apabila Ahli Parlimen saling bertumbuk dan membaling belon air dalam kalangan mereka.

Ini adalah kekecohan kali ketiga dalam tempoh dua minggu, yang tercetus akibat dua parti utama tidak bersetuju berhubung undian pencalonan bagi ketua badan pemantau kerajaan, Control Yuan.

Rakaman kamera menunjukkan seorang Ahli Parlimen parti pemerintah, Parti Demokratik Progresif (DPP), menumbuk seorang anggota parti pembangkang ketika pengundian Chen Chu sebagai calon bagi mengisi jawatan terbabit.

Ahli Parlimen Kuomintang (KMT) pula dilihat melemparkan belon air ke pentas Speaker, memaksa ahli DPP melindungi diri dengan memakai baju hujan dan berselindung di sebalik kadbod.

Kekecohan kali ketiga yang juga terburuk itu berlaku kerana dua parti terbabit bertelagah mengenai keputusan mencalonkan Chen, 70, untuk mengetuai Control Yuan, sebuah agensi penyiasat kerajaan bagi memantau cabang kerajaan yang lain.

KMT menentang pelantikan itu, yang memerlukan persetujuan daripada Parlimen yang dikuasai DPP.

Parti itu mendakwa 24 daripada 27 individu dicalonkan sebagai anggota Control Yuan itu mempunyai hubungan rapat dengan DPP dan menyifatkannya senarai pencalonan ‘terburuk yang pernah ada’ untuk agensi terbabit.

Ketua KMT, Johnny Chiang, berkata partinya mahu penilaian semula diadakan dan menuntut pencalonan sedia ada ditarik balik.

Chen adalah pembela hak asasi manusia veteran dan pernah dipenjara selama enam tahun ketika Taiwan ditadbir secara diktator di bawah KMT.

Walaupun berlaku kekecohan ketika pengundian pada sebelah pagi, ia tetap diteruskan dan pencalonan Chen dipersetujui.

Kata Chen, beliau akan keluar daripada DPP selepas pencalonannya dipersetujui dan berjanji tidak akan bersikap berat sebelah serta menuduh pembangkang sengaja memburuk-burukkan dirinya dengan tuduhan tidak berasas. – AFP


Majlis Angkat Sumpah Kabinet Sabah Pagi Ini

KOTA KINABALU: Majlis Angkat Sumpah Jawatan Ahli Jemaah Menteri dan Pembantu Menteri Negeri Sabah dijadualkan berlangsung di Istana Negeri, di sini mulai jam 9.55 pagi.

Majlis itu bakal berlangsung di hadapan Yang di-Pertua Negeri Sabah, Tun Juhar Mahiruddin.

Pengerusi Perikatan Nasional (PN) Sabah, Datuk Hajiji Noor yang juga Ahli Dewan Undangan Negeri (ADUN) Sulaman, mengangkat sumpah sebagai Ketua Menteri Sabah yang baharu pada 29 September lalu.

Ia disusuli majlis angkat sumpah membabitkan Pengerusi Barisan Nasional (BN) Sabah yang juga ADUN Lamag, Datuk Seri Bung Moktar Radin; Presiden Parti Solidariti Tanah Airku (STAR) yang juga ADUN Tambunan, Datuk Dr Jeffry Kitingan dan Naib Presiden Parti Bersatu Sabah (PBS) yang juga ADUN Kundasang, Datuk Dr Joachim Gunsalam sebagai Timbalan Ketua Menteri Sabah.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingkar PKP, Lima Bersaudara Minum Montoku Ditahan

TUARAN: Lima bersaudara ditahan selepas didapati melanggar Perintah Kawalan Pergerakan (PKP) dengan meminum minuman keras di sebuah rumah di Kampung Kotonuan Baru, Kiulu, hari ini.

Dalam serbuan jam 1 tengah hari itu, kelima-lima lelaki berusia 19 hingga 42 tahun terbabit didapati sedang leka bersembang meminum minuman beralkohol jenis arak dan montoku tanpa mempedulikan Perintah Kawalan Pergerakan (PKP) yang sedang berkuatkuasa.

Ketua Polis Daerah Tuaran Deputi Superintendan Mohd Hamizi Halim berkata, bertindak atas maklumat dan aduan awam, polis melancarkan operasi Ops Pintas Khas Covid-19 ke rumah berkenaan.

Katanya, ketika serbuan, kelima-lima lelaki terbabit didapati sedang minum arak bersama dan polis terus menahan semua lelaki berkenaan.

“Hasil siasatan mendapati semua tangkapan adalah lelaki tempatan dan mempunyai hubungan tali persaudaraan antara satu dengan yang lain.

“Lokasi serbuan adalah rumah milik salah seorang daripada saudara mereka yang ketika itu tidak berada di rumahnya,” katanya dalam kenyataan media, hari ini.

Mohd Hamizi berkata, semua tangkapan akan ditahan reman selama empat hari bermula esok hingga Selasa depan untuk membantu siasatan lanjut.

Katanya, kes disiasat mengikut Seksyen 269 Kanun Keseksaan & Peraturan 11(1) Peraturan-Peraturan Pencegahan & Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No. 4) 2020.

Sehubungan itu, Mohd Hamizi menasihati orang awam supaya tidak berhimpun atau terlibat dengan mana-mana perhimpunan di dalam mana-mana premis di dalam mana-mana kawasan tempatan jangkitan sama ada bagi maksud keagamaan, sukan, rekreasi, sosial atau kebudayaan.

“Selain itu, seseorang individu hanya boleh bergerak dari satu tempat ke satu tempat yang lain di dalam mana-mana kawasan tempatan jangkitan atau dari satu kawasan tempatan jangkitan yang lain hanya dengan tujuan seperti membeli makanan, ubatan atau keperluan harian.

“Masyarakat juga diminta untuk terus mematuhi Perintah Kawalan Pergerakan (PKP), kekal di rumah, sentiasa memakai topeng muka dan kerap cuci tangan menggunakan cecair pembasmi kuman, serta sentiasa mengamalkan penjarakan sosial supaya kita dapat memutuskan rantaian COVID-19,” katanya.

Sementara itu, Mohd Hamizi berkata, sebanyak 22 kertas siasatan dibuka dengan jumlah tangkapan seramai 58 orang sepanjang PKP yang bermula 18 Mac lalu hingga hari ini.- Berita Sabah


Mayat Lelaki Reput Ditemukan Terapung

LABUAN: Mayat lelaki dalam keadaan reput ditemukan terapung di kawasan paya bakau SK 33, Kampung Sungai Keling, di sini, semalam.

Dalam kejadian pada 2.30 petang, orang ramai yang menemui mayat berkenaan bertindak menghubungi polis untuk mendapatkan bantuan segera.

Ketua Polis Daerah Labuan, Superintendan Ahmad Jawila berkata, sepasukan anggota polis dihantar ke lokasi selepas menerima laporan.

Katanya, setibanya di lokasi kejadian, mayat berkenaan terapung dalam keadaan mereput dan disyaki lelaki berdasarkan fizikal.

“Mayat berkenaan dihantar ke Unit Forensik Hospital Labuan dan kes diklasifikasikan sebagai kematian mengejut (SDR) sehingga laporan bedah siasat diperolehi.

“Setakat ini pihak polis tidak menerima sebarang laporan mengenai kehilangan mana-mana orang atau ahli keluarga,” katanya dalam kenyataan, hari ini.

Katanya, orang ramai yang mempunyai maklumat mengenai kejadian diminta tampil untuk menyalurkan maklumat kepada balai polis berdekatan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar didakwa tiga tuduhan rasuah

KUALA LUMPUR: Ahli Parlimen Kinabatangan, Datuk Seri Bung Moktar Radin, mengaku tidak bersalah di Mahkamah Sesyen di sini hari ini atas tiga tuduhan memperoleh rasuah membabitkan RM2.8 juta berhubung Lembaga Penyatuan dan Pemulihan Tanah Persekutuan Berhad (FELCRA) empat tahun lalu.

Bung Moktar membuat pengakuan itu selepas tiga tuduhan terbabit dibacakan terhadapnya di hadapan Hakim Rozina Ayo

Mahkamah kemudian membenarkan Bung Moktar dibebaskan dengan ikat jamin RM100,000 dengan seorang penjamin dan beliau turut diarahkan menyerahkan pasport kepada mahkamah.

Hakim Rozina turut menetapkan sebutan kes pada 10 Jun ini. – Berita Harian


Bekalan minyak dijangka kering 1 Januari

KUALA LUMPUR: Pengguna dikhuatiri bakal berdepan masalah mendapatkan petrol dan diesel apabila semua tangki penyimpanan di stesen minyak dijangka kering menjelang 1 Januari 2019.

Presiden Persatuan Pengusaha Stesen Minyak Malaysia (BUMIPEDA), Datuk Abu Samah Bachik, ketika menyuarakan amaran itu, berkata ia berpunca daripada keengganan pengusaha stesen minyak menambah simpanan dalam tangki menjelang penghujung bulan ini.

“Sudah pasti kita tidak mahu menambah simpanan minyak pada penghujung bulan pada harga yang mahal, namun terpaksa jual mengikut kadar lebih murah berkuat kuasa 1 Januari.

“Jika sebelum ini kerajaan menggunakan sistem apungan harga mengikut bulanan, kita masih boleh beroperasi dengan membuat keuntungan jualan bagi menampung kos operasi.

“Bagaimanapun, keputusan kerajaan menggunakan semula apungan harga bahan api secara mingguan dan berkuat kuasa 1 Januari ini bakal mencetuskan kerugian kepada pengusaha,” katanya ketika dihubungi NSTP, hari ini.

Menteri Kewangan, Lim Guan Eng, semalam menerusi kenyataan dilaporkan berkata kerajaan akan menyelaraskan harga runcit produk petroleum, termasuk RON95 kepada harga lebih rendah mulai 1 Januari ini.

Katanya, ia berikutan penetapan harga jualan runcit produk petroleum secara bulanan, malah kerajaan bersedia mengembalikan mekanisme mengikut mingguan bagi memberi manfaat kepada pengguna.

Abu Samah mengakui keengganan pengusaha stesen menambah simpanan minyak dalam tangki mungkin dilihat sebagai protes, namun percaturan itu terpaksa dilaksanakan bagi memastikan mereka tidak mengalami kerugian ketara.

“Sepatutnya kerajaan sebelum membuat sebarang keputusan, jemputlah kami untuk berunding dan memberi laluan untuk menyuarakan pandangan supaya apa saja penyelesaian yang dilakukan bersifat ‘menang-menang’.

“Memang betul tanggungjawab kerajaan ialah untuk menjaga kebajikan pengguna, namun kami sebagai pengusaha stesen minyak perlu menampung operasi dengan menjana keuntungan.

“Bagaimana kami nak meneruskan operasi dan memenuhi permintaan pengguna jika wujud ketidakadilan dalam keputusan kerajaan berkaitan mekanisme penetapan harga minyak di pasaran,” katanya.

Menyuarakan penyelesaian, Abu Samah berkata langkah terbaik ialah menggunakan penetapan harga bahan api di pasaran secara bulanan, sekali gus memudahkan pengusaha stesen minyak menguruskan pembelian simpanan dan kadar penjualan kepada pengguna. – Berita Harian


SPRM lancar bilik gerakan aduan rasuah bagi PRK Sandakan

PUTRAJAYA, 27 April – Suruhanjaya Pencegahan Rasuah Malaysia (SPRM) hari ini melancarkan bilik gerakan bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa pada Pilihan Raya Kecil (PRK) Parlimen Sandakan 11 Mei depan.

SPRM dalam kenyataannya hari ini berkata bilik gerakan PRK P186 Parlimen Sandakan yang beroperasi 24 jam itu bertempat di pejabat SPRM Cawangan Sandakan, Tingkat 7, Wisma Persekutuan Sandakan, KM 11, Jalan Labuk, Peti Surat 6000, 90715 Sandakan, Sabah.

“Selain itu, orang ramai juga boleh menyalurkan sebarang aduan rasuah dan salah guna kuasa melalui emel kepada [email protected] atau menghubungi talian 089-668746 atau 012-8426385, faks 089-669691,” katanya.

Jelas kenyataan itu,  SPRM berharap semua calon dan parti politik yang bertanding agar tidak melakukan aktiviti-aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012).

PRK Sandakan bakal menyaksikan pertembungan lima penjuru di antara calon DAP Vivian Wong Shir Yee, 30, yang akan dicabar oleh calon PBS, Datuk Linda Tsen Thau Lin, 63; serta tiga calon Bebas iaitu Chia Siew Yung, Sulaiman Samat, dan Hamzah Abdullah.


PKP 3.0: Sabah Benarkan Gerai Jual Ikan Dan Sayur Tepi Jalan

KOTA KINABALU: Kerajaan negeri membenarkan operasi gerai-gerai menjual sayur, ikan dan buah-buahan di kawasan tepi jalan raya.

Menteri Kerajaan Tempatan dan Perumahan Datuk Seri Panglima Masidi Manjun berkata, kebenaran itu bagi bagi membolehkan petani dan nelayan menjual hasil tangkapan dan tanaman mereka.

Bagaimanapun katanya, nelayan yang menjalankan aktiviti penangkapan ikan dinasihatkan untuk mendapatkan Lesen Perikanan di pejabat Perikanan Daerah.

Dalam pada itu, pihaknya turut memaklumkan bagi pekerja perkhidmatan dan barangan perlu (essential services & essentials good), tiada keperluan surat kelulusan Kementerian Perdagangan Antarabangsa dan Industri (MITI) untuk rentas daerah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Senjata Buatan Sendiri: Empat Warga Emas Antara Lapan Individu Ditahan

KOTA KINABALU, 13 Ogos: Polis Sabah menahan lapan individu termasuk empat warga emas dalam serbuan yang dijalankan di daerah Ranau dipercayai terlibat dalam pembuatan serta pembelian senjata api buatan sendiri pada 6 dan 7 Ogos lalu.

Timbalan Pesuruhjaya Polis Sabah Datuk Zaini Jass berkata polis membuat serbuan ke sebuah rumah dua tingkat pada 6 Ogos jam 2.30 pagi di Kampung Kinaratuan, Ranau dan menahan dua lelaki di dalam rumah berkenaan.

Beliau berkata dalam serbuan itu juga membawa kepada penemuan stor penyimpanan peralatan membuat senjata api di belakang rumah berkenaan dan sebuah pondok terletak kira-kira 150 meter dari rumah itu.

“Di pondok itu, polis turut menahan seorang lelaki serta merampas pelbagai barangan senjata api yang tersimpan di pondok berkenaan,” katanya pada sidang media di Ibu Pejabat Polis Kontinjen Sabah, Kepayan di sini hari ini.

Zaini berkata seorang daripada suspek itu dipercayai menjalankan aktiviti membuat, menjual senjata api buatan sendiri sejak 25 tahun lalu dengan hanya meniru daripada senapang dan pistol tiruan yang dijual antara RM800 hingga RM2,800.

Katanya pada hari yang sama, polis juga membuat serbuan di Kampung Debut, Bundu Tuhan dan Kapatahan dan menahan tiga lelaki.

Sementara pada hari berikutnya, seorang lelaki ditahan di pondok pengawal kem Lok Kawi dan seorang di Kampung Lohan, Ranau.

Zaini berkata semua lelaki warga tempatan yang ditahan itu berumur lingkungan 29 hingga 83 tahun, bagaimanapun warga emas itu dibebaskan dengan jaminan polis.

Beliau berkata dalam operasi selama dua hari itu polis berjaya merampas pelbagai peralatan senjata api buatan sendiri antaranya termasuk lapan laras senjata bakakuk, sembilan laras senapang angin, selaras senjata guli buatan sendiri, sepucuk pistol buatan sendiri, sepucuk revolver dan pelbagai jenis peluru antaranya jenis 5.56mm.

“Semua senjata akan dihantar ke Jabatan Kimia untuk menentukan keaslian (senjata) itu,” katanya.

Kes disiasat mengikut Seksyen 7 Akta Senjata Api (penalti lebih berat) 1971 iaitu penalti kerana berdagang senjata api. Jika sabit kesalahan, boleh dihukum mati atau penjara seumur hidup dan sebat tidak kurang enam kali.


20 Meter Saja, OKT Lari Ditahan Semula

KOTA KINABALU: Seorang Orang Kena Tahan (OKT) yang melarikan ketika dibawa menaiki lori polis selepas selesai urusan reman di perkarangan Kompleks Mahkamah Kota Kinabalu, hari ini, berjaya ditahan semula.

Dalam kejadian 12.30 tengah hari, suspek berusia 34 dibawa ke Kompleks Mahkamah Kota Kinabalu bagi tujuan reman atas kesalahan mengikut Seksyen 379A Kanun Keseksaan.

Ketika suspek hendak dinaikkan ke dalam lori polis sebaik selesai dibacakan permohonan reman, dia bertindak melarikan diri.

Ketua Polis Daerah Kota Kinabalu, Asisten Komisioner Habibi Majinji berkata, hasil siasatan mendapati, OKT dipercayai melucutkan tangannya daripada gari sebelum melarikan diri.

“Anggota polis yang melihat kejadian itu segera mengejar suspek dan berjaya menangkap suspek di kawasan semak kira-kira 20 meter dari lokasi kejadian.

“OKT mengalami bengkak di pergelangan tangan kanan kerana tindakannya untuk meloloskan tangannya daripada gari,” katanya ketika dihubungi, hari ini.

Habibi berkata, siasatan masih dijalankan bagi mengenal pasti bagaimana suspek boleh meloloskan diri.

“Kes disiasat mengikut Seksyen 223/224 Kanun Keseksaan,” katanya.


MOTAC Sedia Kerjasama Bangun Pelancongan Kawasan Gua Madai

KUNAK, 2 Ogos: Kementerian Pelancongan, Seni dan Budaya (MOTAC) bersedia memberi kerjasama dengan pemilik atau pewaris sarang burung Gua Madai di sini untuk pembangunan pelancongan  Gua Madai.

Menterinya, Datuk Mohamaddin Ketapi berkata, antara cadangan pembangunan itu adalah mendirikan kemudahan inap desa atau chalet dalam kawasan Gua Madai.

“Tempat ini boleh dibangunkan sebagai satu tarikan pelancong tetapi ianya tertakluk kepada keputusan pewaris atau pemilik Gua Madai sama ada bersetuju atau tidak.

“Kalau mereka ada keperluan dan permintaan untuk sebahagian daripada kawasan ini dibangunkan untuk inap desa atau chalet supaya pelancong boleh merasai pengalaman sewaktu musim menuai sarang burung, kementerian sedia membantu,” katanya kepada pemberita selepas lawatan kerja rasmi di Gua Madai di sini, hari ini.

Menurut Mohamaddin, Gua Madai adalah antara destinasi pelancongan menarik di Sabah.

“Pelancong perlu merasai pengalaman sendiri ke tempat ini terutamanya sewaktu musim menuai, boleh tengok orang menuai sarang burung. Selain, Madai Baturong Forest Reserve seluas 3,456.5 hektar ini turut menempatkan banyak gua batu kapur antaranya Gua Tesob Madai yang mengandungi Lukisan Gua,” katanya.

Beliau berkata, pihaknya akan berbincang dengan pemilik serta pewaris kawasan itu sama ada komuniti berkenaan sanggup untuk mengeluarkan sedikit belanja membangunkan chalet atau inap desa.

“Kerajaan only waiting for this (hanya menunggu sahaja ini), ada permintaan kita akan bekerjasama, mereka tidak akan rugi, selain dapat hasil tuai sarang burung, mereka juga boleh jana pendapatan dalam sektor pelancongan,” katanya lagi.

Sarang burung di Gua Madai dituai tiga kali setahun dengan sekali tuai sehingga tiga atau empat tan metrik yang boleh mencecah jutaan ringgit.

Sementara itu, ketika berucap Mohamaddin berkata, Gua Madai adalah kawasan hutan simpan yang penuh dengan kesan sejarah, kehijauan flora serta fauna yang indah dan ekoran itu perlu dipelihara.

“Kita akan sama-sama “EXPERIENCE MADAI“ atau “ALAMI MADAI”, dan pengalaman ini kita terjemahkan dalam bentuk yang boleh memelihara dan memulihara warisan ratusan tahun komuniti Idahan ini,” katanya.

Menurut Mohamaddin, pemuliharaan kawasan Gua Madai itu secara langsung mampu mewujudkan peluang pekerjaan dan ekonomi yang baharu untuk penduduk di kawasan berkenaan.

“Kita boleh ambil tourist guide dari kalangan penduduk berhampiran Gua Madai, kita boleh buka jungle trekking, buka restoran menyajikan masakan kaum Idahan, buka pusat kraftangan, selain mewujudkan Cultural Research Centre untuk tarikan pelancong dalam dan luar negara,” katanya lagi.

Mohamaddin berkata, pada akhirnya yang utama adalah hasrat Kerajaan Negeri juga supaya kawasan hutan simpan di Gua Madai ini dapat dikekalkan kesinambungannya untuk dinikmati oleh generasi akan datang.


Kanak-Kanak 3 Tahun Jatuh Dari Jambatan Dikhuatiri Lemas

TAWAU: Seorang kanak-kanak lelaki berusia tiga tahun dikhuatiri lemas selepas terjatuh dari jambatan ke dalam Sungai Tawau di Kampung Jawa Lanut semalam.

Pusat Gerakan Operasi Jabatan Bomba dan Penyelamat Sabah dalam kenyataan memaklumkan pihaknya menerima maklumat berhubung kejadian itu pada 2.45 petang.

“Pasukan bomba bertindak menjalankan operasi mencari dan menyelamat (SAR) Mohd Alif Amuddin dengan menyusuri sungai pada jarak dua kilometer radius pencarian dari lokasi mangsa dilaporkan terjatuh.

“Turut bersama dalam operasi mencari itu ialah pasukan polis serta penduduk kampung,” menurut kenyataan itu.

Kenyataan itu turut memaklumkan setakat petang semalam kanak-kanak berkenaan belum ditemui manakala operasi SAR ditangguh pada 6.05 petang dan akan bersambung hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi Di Laut Sulawesi, Mungkin Dirasai Di Tawau – MetMalaysia

KUALA LUMPUR, 29 Jan : Gempa bumi lemah berukuran 3.5 pada skala Richter dikesan berlaku di Laut Sulawesi pada 1.42 pagi tadi.

Jabatan Meteorologi Malaysia (MetMalaysia) dalam kenyataan memaklumkan gegaran gempa bumi lemah itu mungkin dirasai di sekitar Tawau, Sabah.

Pusat gempa bumi itu terletak 197 kilometer selatan Semporna, Sabah dan pada kedalaman 141 kilometer. – BERNAMA

Gempa bumi lemah b'magnitud 3.5 pd skala Richter b'laku di Laut Sulawesi pd 1:42 pagi, 29 Januari 2021. Pusat gempa bumi tersebut terletak 2.7° U dan 118.8° T dgn kedlmn 141 km. 197km Selatan dr Semporna,Sabah.Gegaran mungkin dirasai di sekitar Tawau, Sabah.#mygempa.met.gov.my pic.twitter.com/KSr7V4kXLP


PKP Di Tawau Dilanjutkan Hingga 30 April

KUALA LUMPUR: Kerajaan bersetuju melanjutkan Perintah Kawalan Pergerakan (PKP) di Daerah Tawau, Sabah bermula 17 April sehingga 30 April 2021.

Menteri Kanan Pertahanan, Datuk Seri Ismail Sabri Yaakob berkata, sehingga kini, masih terdapat peningkatan kes aktif COVID-19 di daerah itu iaitu daripada 124 kepada 729 kes dalam tempoh 14 hari.

Kementerian Kesihatan Malaysia (KKM) turut melaporkan banyak kes baharu dikesan dan 11 lokaliti di dalam daerah Tawau kini sedang dilaksanakan Perintah Kawalan Pergerakan Diperketatkan (PKPD).


ESSCOM dan polis rampas 47,633 bungkus rokok, tahan seorang lelaki tempatan di Tawau

TAWAU, 28 Mei – Sebanyak 47,633 bungkus rokok dianggarkan bernilai RM735,342.80 ditemui pasukan keselamatan dalam satu serbuan di sebuah bengkel membaiki kenderaan di Batu 5, Jalan Apas di sini, pada Selasa lepas.

Pemangku Ketua Polis Daerah Tawau, Nor Azizulkifli Mansor berkata susulan penemuan rokok berkenaan oleh sepasukan  anggota Kawasan Keselamatan Khas Pantai Timur Sabah (ESSCom) dan polis Tawau itu, seorang lelaki tempatan berumur 24 tahun ditahan di Jalan Haji Salleh di sini pada Rabu, pukul 1 petang.

“Suspek disyaki terlibat barangan kes (rokok) ditahan reman bermula 23 Mei sehingga 26 Mei, sebelum reman kedua bermula pada 27 Mei sehingga esok bagi membantu siasatan,” katanya ketika ditemui pemberita di sini, hari ini.

Menurut Nor Azizulkifli, dalam Operasi Khas ESSCom pukul 9.30 malam pada Selalu lepas itu menemukan pelbagai jenis rokok yang tidak mempunyai kelulusan kastam disembunyikan.

Rokok ditemui adalah Astro Menthol, Tradition, Minna International, A Satu Mild, Menara Dunia, Menara International, Extreme Mile Menthol, LA Menthol, Apache, Tex Lights, Astro Black Menthol, A Satu Menthol, Absolute Menthol, Arena Menthol, Gudang Garam, Premium International, Astro Black Gold dan Astro Merah.

Dalam pada itu, katanya tiga lori serta dua kenderaan jenis pacuan empat roda yang disyaki digunakan untuk kegiatan penyeludupan rokok belum lulus kastam turut dirampas.

Sementara itu, Nor Azizulkifli berkata rampasan rokok itu merupakan tangkapan terbesar pihaknya bagi tempoh lima bulan tahun ini.

Beliau dalam pada itu, tidak menolak kemungkinan tangkapan terbaharu itu mempunyai kaitan dengan rampasan-rampasan rokok seludup sebelum ini yang ditemui dilonggokkan di lokasi tertentu.

“Saya percaya mungkin selepas ini, ada tangkapan lain lagi, kita sedang menjalankan siasatan lanjut,” katanya lagi.


Sabah FC Terbabit Salah Laku & Pecah Amanah?

KUALA LUMPUR: Adakah benar Sabah FC terbabit dengan salah laku dan pecah amanah?

Situasi terbabit bertiup kencang apabila terdapat laporan sebuah portal mendakwa bahawa Kekerapan perpindahan dan pertukaran pemain import dalam Sabah FC perlu diberi perhatian untuk mengelakkan sebarang salah laku dalam pengurusan Sabah FC.

Malah, terdapat dakwaan berlaku pecah amanah dalam pengurusan perpindahan pemain import yang terlalu kerap kerana ada beberapa orang dalam pengurusan Sabah FC menjadikan pertukaran pemain sebagai ‘perniagaan’.

Arena Metro yang menghubungi Pemangku Presiden Persatuan Bolasepak Sabah Datuk Seri Bung Moktar Radin menafikan terdapat berlakunya perkara terbabit dalam pasukan berkenaan.

Beliau berkata, pihaknya turut mengalukan mana-mana pihak untuk melakukan siasatan dijalankan ke atas Sabah FC.

“Saya tak nampak ada salah laku dalam pasukan Sabah FC,” katanya.

Sementara itu, menerusi kenyataan rasmi yang dikeluarkan Sabah FC memaklumkan bahawa tiada isu Tiada isu ‘Mark Up’ seperti yang dilaporkan portal online berkenaan

“Tiada isu ‘Mark Up’ seperti yang dilaporkan portal online berkenaan. Sabah FC cuma membayar RM30,000 untuk kos logistik penghantaran LED ke Kota Kinabalu dan ia adalah sumbangan daripada salah satu penaja Sabah FC untuk musim ini.

“Bagi sistem Catapult pula hanya RM65,000 dibelanjakan kelab dan ia dibeli secara terus daripada Australia tanpa membabitkan mana-mana pihak atau orang tengah (ejen) seperti yang dinyatakan,” katanya.

Berikutan itu, Sabah FC mencabar pihak berkaitan yang membuat kenyataan terbabit untuk tampil menunjukkan segala bukti berkenaan salah laku dan pecah amanah yang dinyatakan di dalam portal berkenaan.

Malah, pada masa sama, pihak pengurusan kelab akan membuat laporan polis untuk memaklumkan mengenai hasutan itu dan tidak teragak-agak untuk mengambil tindakan undang-undang.

“Sabah FC percaya segala tuduhan tidak berasas ini adalah dengan niat untuk menjatuhkan imej serta kerja keras yang dibuat pihak pengurusan kelab selama ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Maut, Treler Terbabas Di Jalan Ranau-Tamparuli

RANAU: Seorang pemandu treler maut apabila tercampak keluar selepas kenderaan membawa muatan tiang cerucuk konkrit dipandunya terbabas dan terbalik di Kilometer 3, Jalan Ranau – Tamparuli di sini, semalam.

Dalam kejadian 5.25 petang itu, Muhammad Haikal Kiu Abdullah, 44, disahkan meninggal dunia di lokasi akibat kecederaan parah di bahagian kepala.

Ketua Polis Daerah Ranau, Deputi Superintendan Sammy Newton berkata siasatan awal mendapati mangsa memandu treler 12 tan jenis Nissan dari arah Kota Kinabalu menghala Ranau.

“Sebaik menuruni bukit di lokasi, mangsa hilang kawalan dan terbabas di bahu kiri jalan sebelum menyebabkan treler terbalik beberapa kali.”

“Akibat insiden itu, mangsa parah di kepala lalu tercampak keluar daripada kenderaan,” katanya.

Menurutnya, mangsa disahkan meninggal dunia oleh paramedik Hospital Ranau.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya.

Sementara itu, Ketua Balai Bomba dan Penyelamat (BBP) Daerah Ranau, Ridwan Mohd Taib berkata, sebaik menerima panggilan kecemasan 5.28 petang, lapan anggota bergegas ke lokasi beserta satu jentera dan kenderaan utiliti Unit Bantuan Perkhidmatan Kecemasan (EMRS).

“Pihak bomba segera mendapatkan mangsa berhampiran treler yang terbabas namun paramedik perubatan Hospital Ranau yang turut berada di lokasi mengesahkan mangsa sudah meninggal dunia.”

“Pasukan bomba seterusnya mengangkat dan menyerahkan mayat mangsa kepada pihak polis untuk tindakan lanjut manakala operasi ditamatkan pada 6.44 petang selepas menjalankan pemeriksaan kenderaan serta lokasi untuk mencegah bahaya lain,” katanya.


Dua Kali Tegur Masih Degil Sebab Itu Dipukul, Bukan Ditangkap

KOTA KINABALU: Polis Sabah akan mengambil tindakan sewajarnya terhadap pegawainya di Kunak yang merotan enam remaja kerana ingkar Perintah Kawalan Pergerakan (PKP), malah memperlekeh pihak berkuasa yang telah membuat teguran kepada mereka sebanyak dua kali.

Pesuruhjaya Polis Sabah, Datuk Zaini Jass berkata, jika dilihat daripada sudut penguatkuasaan, tindakan pegawai itu memang tidak wajar, namun daripada segi moral, itu adalah umpama seorang yang lebih tua memberi pengajaran kepada orang muda yang ingkar arahan.

Katanya, pihak polis sebenarnya telah menegur kumpulan remaja itu dua kali tetapi mereka tetap tidak bersurai malah mentertawakan teguran berkenaan sambil menghisap rokok.

Beliau berkata, dalam kejadian di Kampung Pangi Tengah itu, pasukan polis sedang membantu menyampaikan bantuan kepada penduduk kampung apabila terserempak dengan kumpulan remaja yang sedang berkumpul lalu memberikan teguran untuk mereka balik ke rumah.

“Semasa menyampaikan bantuan itu kumpulan pegawai ini dan anggotanya telah terserempak dengan enam orang remaja mereka telah diarahkan untuk bersurai kerana tiada tujuan khusus untuk berada di sana, setelah memberi nasihat pegawai dan anggota ini meneruskan tugas memberikan bantuan kepada penduduk Kampung Pangi Tengah.

“Sudah selesai dalam perjalanan balik pegawai dan anggota ini terserempak lagi dengan remaja tersebut, sekali lagi beri nasihat supaya mereka pulang tetapi nasihat ini tidak diendahkan, mereka ketawa tidak ambil serius ketawa sambil hisap rokok, maka untuk tujuan itu pegawai ini memberikan nasihat semasa berikan nasihat dia ternampak ada ranting di tepi itu,” katanya dalam sidang akhbar di Ibu pejabat Polis Kontinjen Sabah hari ini.

Semalam, tersebar sebuah video memaparkan seorang pegawai polis bertindak memukul enam remaja berkenaan menggunakan ranting kayu kerana ingkar arahan untuk balik ke rumah masing-masing.

Video berkenaan mendapat pelbagai reaksi di media sosial terutama golongan netizen yang memuji langkah pihak berkuasa yang tegas dalam melaksanakan tugas memastikan rakyat mematuhi PKP.

Bagaimanapun, ada juga segelintir pengguna alam maya yang mempersoalkan tindakan memukul itu kerana dikatakan boleh mendatangkan kecederaan kepada remaja tersebut.

Zaini berkata, tindakan di peringkat jabatan akan diambil ke atas pegawai tersebut, manakala kumpulan remaja itu sebenarnya bernasib baik kerana mereka tidak ditangkap sebaliknya polis hanya memberi pengajaran moral kepada mereka.

Katanya, memang jelas di dalam video itu salah seorang remaja dipukul beberapa kali tetapi itu disebabkan lelaki berkenaan agak agresif ketika ditegur.

“Tetapi kalau kita lihat pukulan itu bukan pukulan yang betul-betul ingin mendera, kemudian mereka ini pun tidak diambil tindakan lanjut tangkap atau sebagainya sebab cuma mahu bagi kesedaran atas dasar mereka kanak-kanak remaja tidak matang.

“Kita juga dapat komen-komen daripada orang ramai yang sebenarnya memuji perbuatan polis,daripada kita tangkap budak-budak ini rosak perbuatan dia kita bagi nasihat cuma sedikit cara dia menegur itu pakai ranting nampak agak kasar.

“Sebenarnya bukan tujuan dia mahu pukul atau sebagainya, apa pun pegawai ini kita akan ambil tindakan jabatan sebab ia mencerminkan perbuatan tidak sewajarnya dilakukan anggota polis semasa PKP walaupun niat dia baik, cara dia itu tidak kena,” jelas beliau.

Zaini berkata, golongan remaja seperti itu yang masih tidak matang perlu diajar agar mereka patuh kepada undang-undang.


GPS Terus Sokong Muhyiddin – Abang Johari

KUCHING, 2 Julai: Gabungan Parti Sarawak (GPS) akan terus memberikan sokongan kepada kerajaan pusat pimpinan Perdana Menteri, Tan Sri Muhyiddin Yassin kerana negara memerlukan kerajaan yang stabil dalam menghadapi pelbagai cabaran sekarang.

Pengerusi GPS dan Ketua Menteri Sarawak, Datuk Patinggi Abang Johari Tun Openg, hari ini, berkata salah satu daripada cabaran itu adalah pandemik COVID-19 yang turut menjejaskan pertumbuhan ekonomi negara.

“Apa yang kita perlu ialah sebuah kerajaan yang amat stabil. Yang berebut-rebut hendak menjadi Perdana Menteri ini apa hal? Perdana Menteri sudah ada. Rakyat berkehendakkan kerajaan yang stabil dan mampu menumpukan (perhatian) kepada (keperluan) rakyat,” katanya.

Beliau berkata demikian kepada media selepas membuat lawatan tinjauan ke tapak cadangan untuk pembangunan hab petrokimia di Tanjung Kidurong, Bintulu, kira-kira 560 kilometer ke utara, dari sini.

Menurutnya, sokongan ini telah dinyatakan beliau sewaktu mesyuarat ketua-ketua parti GPS dan parti-parti yang bergabung di bawah Perikatan Nasional (PN) yang dipengerusikan oleh Muhyiddin di Putrajaya semalam.

Difahamkan selain Abang Johari yang juga Presiden Parti Pesaka Bumiputera Bersatu (PBB), mesyuarat itu turut dihadiri ketua-ketua parti dari Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) yang bersama-sama membentuk GPS.

Ketua-ketua parti dari Bersatu, UMNO, PAS, MIC, MCA, Parti Bersatu Rakyat Sabah (PBRS), Parti Bersatu Sabah (PBS) dan Parti Reformasi Negeri Sabah (STAR) turut menghadiri mesyuarat yang dikatakan berlangsung kira-kira dua jam.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tukang Tarik Kereta Ditahan Miliki Mercun & Syabu

BEAUFORT: Seorang penarik kereta ditahan polis bersama dadah jenis syabu seberat 6.06 gram dan pelbagai jenis mercun dan bunga api yang disorok di dalam bonet kereta dipandu suspek.

Suspek lelaki warga tempatan berusia 32 tahun ditahan di belakang pejabat Kementerian Perdagangan Dalam Negeri Dan Hal Ehwal Pengguna (KPDNHEP), jam 9.15 malam, Sabtu lalu.

Ketua Polis Daerah Beaufort, Deputi Superintendan Azmir Abd Razak berkata, ketika sepasukan polis menjalankan Perintah Kawalan Pergerakan Bersyarat (PKPB) fasa 5, menahan sebuah jenis Perodua Axia dipandu seorang lelaki.

“Pemeriksaan pada kereta dipandu suspek menemui pelbagai jenis mercun dan bunga api di bonet kereta yang disorok di dalam tong cat.

“Seterusnya pemeriksaan ke atas suspek menemui satu peket plastik sedarhana besar yang mengandungi serbuk dan ketulan jernih disyaki dadah jenis syabu di poket seluar suspek,” katanya dalam kenyataan media, hari ini.

Azmir berkata, anggaran berat kasar syabu yang dirampas 6.06 gram bernilai RM700.

“Tangkapan dan rampasan dibawa ke Ibu Pejabat Polis Daerah (IPD) Beaufort untuk siasatan lanjut termasuk mengesan sumber dadah yang diperoleh suspek.

“Ujian saringan air kencing terhadap suspek didapati positif dadah jenis syabu,” katanya.

Menurutnya, suspek direman bagi membantu siasatan mengikut Seksyen 39A(1) Akta Dadah Berbahaya (ADB) 1952 dan Seksyen 15(1)(a) akta sama.

“Suspek turut disiasat mengikut Seksyen 4(2) Akta Bahan Letupan 1957,” katanya. – Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Satu Kluster Baharu & Empat Kematian Dicatatkan Di Sabah Hari Ini

KOTA KINABALU, 14 Julai : Sabah merekodkan satu lagi kluster baharu COVID-19 melibatkan penularan jangkitan dalam komuniti iaitu Kluster Kampung Melaman di Sipitang, kata Menteri Kerajaan Tempatan dan Perumahan negeri Datuk Masidi Manjun.

Jurucakap kerajaan Sabah berkaitan COVID-19 negeri itu berkata kluster berkenaan mula dikesan melalui saringan bergejala terhadap tujuh sekeluarga di Klinik Sindumin pada 9 Julai, selepas tiga hari mengalami demam, sakit kepala dan sakit sendi.

“Kes indeks merupakan tutor wanita berumur 17 tahun yang mengajar di rumah keluarga terbabit dan bergejala serupa sejak 26 Jun lepas tetapi tidak mendapatkan rawatan di mana-mana fasiliti kesihatan.

“Susulan pengesanan dan saringan kontak yang dijalankan, terdapat pertambahan kes melibatkan kaitan epidemiologi sama iaitu sejarah menghadiri majlis agama di Kampung Melamam. Setakat hari ini, jumlah kumulatif kes positif COVID-19 bagi kluster ini ialah 37 kes,” katanya dalam kenyataan malam ini.

Secara keseluruhannya, Masidi berkata sebanyak 286 kes baharu COVID-19 direkodkan di Sabah hari ini menjadikan jumlah kumulatif sebanyak 73,136 kes, dengan terdapat empat kes kematian dilaporkan masing-masing di Tawau, Sandakan, Lahad Datu dan Kota Kinabalu.

Seramai 284 pesakit sembuh dan dibenarkan keluar hospital menjadikan jumlah kumulatif 70,183 orang, manakala seramai 2,079 pesakit sedang menerima rawatan iaitu 425 orang di hospital, Pusat Kuarantin dan Rawatan Berisiko Rendah Awam (1,612 orang) dan 42 lagi di pusat tahanan sementara atau penjara, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rokok & Minuman Keras Bernilai Lebih RM1 Juta Dirampas

BELURAN: Pasukan Gerakan Am (PGA) berjaya merampas pelbagai jenis minuman keras dan rokok tanpa kelulusan Jabatan Kastam Diraja Malaysia (JKDM) yang dianggarkan bernilai lebih RM1 juta dalam tiga serbuan, di sini, semalam.

Operasi Op Kontraban berkenaan diketuai Pegawai Pemerintah Pasukan Gerakan Am (PGA) Bn 20 Beluran, Asisten Komisioner Mohamed Rafiq Mohamed Mustafa yang dijalankan bermula jam 12 tengah hari berdasarkan maklumat awam dan risikan.

Serbuan pertama membabitkan sebuah kedai runcit di kawasan Botition, di sini, yang dijaga dua lelaki berusia 17 dan 43 tahun.

Komander Briged PGA Sabah, Senior Asisten Komisioner Mohd Abduh Ismail berkata, hasil pemeriksaan, pasukan serbuan menemui rokok dan minuman keras pelbagai jenama yang dianggarkan bernilai keseluruhan sebanyak RM322,275 selepas cukai.

Katanya, kedua-dua suspek terus ditahan dan semua barang kes dirampas untuk siasatan dan tindakan selanjutnya.

“Operasi diteruskan dengan serbuan kedua di sebuah rumah tidak bernombor di Kampung Cenderamata, Telupid, di sini, yang didiami seorang lelaki warga emas berusia 63 tahun.

“Pemeriksaan lanjut membawa kepada penemuan pelbagai jenis minuman keras dan rokok yang dianggarkan bernilai RM608,103,” katanya dalam kenyataan media yang dikeluarkan, hari ini.

Mohd Abduh berkata, operasi diteruskan lagi dengan menyerbu sebuah stor berkunci tanpa penjaga di Kampung Basai Baru, Bontition, di sini.

Katanya, pasukan serbuan terpaksa memecahkan pintu stor untuk melakukan pemeriksaan selepas menunggu lebih 30 minit di kawasan berkenaan.

“Hasil pemeriksaan, pasukan serbuan berjaya menemui rokok dan minuman keras yang dipercayai diseludup masuk untuk pasaran di sekitar daerah ini.

“Semua barangan yang dianggarkan bernilai RM123,427 itu terus dirampas untuk siasatan,” katanya.

Mohd Abduh berkata, jumlah keseluruhan rampasan yang berjaya dilakukan adalah sebanyak RM1.053 juta dan semua barang rampasan akan diserahkan kepada JKDM tindakan termasuk pendakwaan.

Katanya, siasatan lanjut dijalankan mengikut Seksyen 135(1)(d) Akta Kastam 1967. – Asiatimes


BN, PN Perlu Guna ‘Formula 1 Lawan 1 Hadapi PRN Sabah – MCA

KOTA KINABALU: MCA mahu Barisan Nasional (BN) dan Perikatan Nasional (PN) bekerjasama dengan memastikan calonnya bertanding menggunakan formula satu lawan satu pada Pilihan Raya Negeri (PRN) Sabah.

Setiausaha Agungnya, Datuk Chong Sin Woon, berkata formula itu adalah antara strategi yang perlu diambil kira jika mahu memastikan kemenangan calon BN dan PN dalam PRN kelak.

Katanya, setakat ini parti itu sudah mengadakan pertemuan bagi membincangkan kerusi bakal ditandingi tetapi belum mencapai kata putus.

“MCA Sabah mula berbincang mengenai pembahagian kerusi dengan BN Sabah. Kita mahu perbincangan ini mencapai satu kata sepakat.

“Kalau boleh, kita mahu satu lawan satu dengan parti lawan jika mahu BN atau PN kembali memerintah Sabah,” katanya pada sidang media selepas mesyuarat MCA Sabah hari ini.

Yang turut hadir, Pengerusi MCA Sabah, Lu Yen Tung dan Ketua Wanita MCA Sabah, Dr Pamela Yong.

Mengulas mengenai calon, Sin Woon berkata, senarai penuh calon masih belum dimuktamadkan dan akan diputuskan selepas perbincangan dengan komponen BN serta PN selesai.

Sementara itu katanya, MCA Sabah harus mencari jalan untuk diterima sepenuhnya sebagai parti yang berkhidmat untuk Sabah.

“MCA Sabah bertapak di sini lebih 30 tahun, maka ia perlu mencari jalan untuk terus diterima di Sabah dan tidak lagi dilihat parti dari Semenanjung,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Irwan Iskandar MD Yasin Ketua Baharu Bahagian Siasatan Jenayah Narkotik Tawau

TAWAU: Bekas Pegawai Pasukan Khas Taktikal Narkotik Jabatan Siasatan Jenayah (JSJN) Bukit Aman, Asisten Superinten dan Irwan Iskandar Md Yasin dilantik sebagai Ketua Bahagian Siasatan Jenayah Narkotik IPD Tawau, hari ini.

Beliau mengambil tugas daripada Ketua Bahagian Siasatan Jenayah Narkotik IPD Tawau Asisten Superintendan Andi Ma’mur Halwati yang disaksikan Ketua Polis Daerah Tawau, Asisten Komisioner Fadil Marsus.

Irwan yang mula bertugas dalam PDRM pada 2009 berkata, beliau akan mempergiat operasi membanteras aktiviti pengedaran dadah habis-habisan di daerah ini.

“Kecemerlangan yang sedia ada kita akan beri penambahbaikan jika perlu. Jadi, apapun sasaran yang diberi oleh IPD Tawau, saya akan sahut.

“Saya berharap masyarakat daerah ini dapat memberi kerjasama dengan pihak kami untuk membantu menyalurkan maklumat berhubung kawasan yang menjadi port pengedar dadah,” katanya ketika ditemui di luar Perkarangan IPD Tawau, di sini, hari ini.

Majlis serah terima tugas yang diadakan di bilik mesyuarat IPD Tawau, turut dihadiri Timbalan Ketua Polis Daerah Tawau, Superintendan Noor Azizulkifli Mansor dan pegawai-pegawai kanan polis.

Sementara itu, bekas Ketua Bahagian Siasatan Jenayah Narkotik IPD Tawau, Asisten Superintendan Andi Ma’mur Halwati mengucapkan ribuan terima kasih kepada seluruh masyarakat dan warga IPD Tawau yang sentiasa memberi kerjasama serta sokongan selama lebih satu tahun bertugas di daerah ini.

Beliau berkata hasil usaha bersama itu, beliau berjaya melakukan tangkapan terbesar berkaitan pengedaran dadah dengan anggaran berat 104 kilogram(kg), tahun lalu.

“Tangkapan tersebut adalah yang terbesar saya lakukan sepanjang Jabatan Siasatan Jenayah Narkotik (JSJN) ditubuhkan di Sabah.

“Pada tahun lepas juga, kita telah berjaya melakukan 44 tangkapan dibawah Seksyen 39C Akta Dadah Berbahaya 1952 dan ia merupakan tangkapan terbanyak setakat ini di Sabah.

“Saya berharap dengan adanya Ketua Bahagian JSJN yang baharu ini, prestasi JSJN akan menjadi lebih cemerlang,” katanya. -SabahNewsToday


19,378 Kes Baharu Covid-19, 330 Lagi Kematian

PUTRAJAYA: Kementerian Kesihatan melaporkan 19,378 kes baharu Covid-19 dan 330 kematian dalam tempoh 24 jam lalu.

Seramai 22,399 pesakit pulih, menjadikan keseluruhan 1,528,672 daripada 1,805,382 pesakit Covid-19 sudah sembuh, manakala 17,521 lagi meninggal dunia.

Ketua Pengarah Kesihatan, Dr Noor Hisham Abdullah berkata, terdapat 259,189 kes aktif dengan 463 daripada 975 pesakit di Unit Rawatan Rapi memerlukan bantuan pernafasan.

Katanya, Selangor terus mencatatkan jumlah jangkitan harian tertinggi dengan 3,613 kes.

Ia diikuti Sarawak (2,464), Sabah (2,404), Johor (2,331), Pulau Pinang (1,726), Kedah (1,470), Perak (1,389), Kelantan (1,356), Kuala Lumpur (740), Pahang (559), Terengganu (532), Melaka (399), Negeri Sembilan (270), Perlis (80), Putrajaya (41) dan Labuan (4).

Daripada jumlah kes baharu itu, 14 ialah kes import dan 19,364 kes penularan tempatan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,195 Kes Baharu, 8 Kematian Hari Ini

PUTRAJAYA: Kementerian Kesihatan melaporkan 2,195 kes baharu Covid-19 berbanding 1,427 kes sembuh dan lapan kematian.

Ini menjadikan 353,822 pesakit pulih daripada keseluruhan 375,054 kes Covid-19 dengan 1,378 kematian direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 19,854 kes aktif dengan 90 daripada 219 pesakit di unit rawatan rapi memerlukan bantuan pernafasan.

Daripada jumlah kes baharu itu, 10 ialah kes import dan 2,185 kes penularan tempatan yang membabitkan 1,837 warganegara serta 348 warga asing.

Katanya, Sarawak kembali mencatatkan jumlah jangkitan tertinggi, iaitu 508 kes.

“Daripada jumlah ini, 372 kes (73.2%) daripada kluster dan saringan kontak rapat,” katanya dalam kenyataan.

Ia disusuli Selangor dengan 431 kes, Johor (387), Kelantan (332), Kuala Lumpur (176), Sabah (112), Negeri Sembilan (42), Perak (35), Kedah (30), Terengganu (16), Melaka (15), Pahang (15), Labuan (enam), Putrajaya (tiga) dan Perlis (tiga).

Masing-masing dua kematian dilaporkan di Kelantan dan Selangor, manakala satu kematian direkodkan di Sabah, Sarawak, Pulau Pinang serta Kuala Lumpur.

Lapan kematian itu semuanya membabitkan warganegara berusia 37 hingga 90 tahun yang semuanya mempunyai latar belakang penyakit seperti kencing manis, darah tinggi, dislipidemia dan buah pinggang kronik.


Dakwaan Komplot Serangan Ke Atas Sabah Oleh Tentera Sulu, Tidak Benar & Dimainkan Pihak Tertentu – Hazani

KOTA KINABALU: Pengarah Jabatan Keselamatan Dalam Negeri dan Ketenteraman Awam (KDNKA), Bukit Aman, Datuk Hazani Ghazali, berkata dakwaan terdapat komplot perancangan serangan ke atas Sabah oleh tentera Sulu, adalah tidak benar dan telah dimainkan oleh pihak tertentu yang cemburu dengan keamanan di negara ini khususnya di Sabah.

Menurutnya, berdasarkan maklumat, perjumpaan di Selatan Filipina itu tiada kaitan dengan perancangan untuk menyerang Sabah.

Sebaliknya perjumpaan berkenaan adalah berkaitan isu keselamatan dan pelaburan di wilayah berkenaan.

“(Dakwaan ini) telah dimainkan dimanipulate oleh pihak-pihak tertentu yang cemburu dengan keamanan dan keselamatan yang telah dicapai oleh negeri Sabah khasnya dan Malaysia keseluruhannya. So maklumat tu maklumat tidak sahih dan kita baru dapat info memang ada perjumpaan disana tapi bukan berkaitan untuk invade atau nak serang Sabah dan sebagainya tapi lebih kepada hal berkaitan keselamatan disana dan mereka fokus untuk keselamatan disana dan untuk pertahankan keselamatan mereka disana daripada elemen elemen pengganas dan elemen lain yang menyalahi undang-undang (lawless elements) dan sebagainya kemudian nak menjemput pelabur masuk ke kawasan mereka,” katanya.

“Ini tiada kena mengena dengan cubaan ataupun untuk serangan terhadap Sabah. Itu maklumat tak sahih yang telah dimainkan oleh pihak-pihak tertentu.”


Lelaki Tegur Pembuang Sampah Di Putatan Dengan Mesej Sindiran

KOTA KINABALU: Seorang lelaki menyampaikan pesanan sindiran kepada mereka yang membuang sampah merata-rata dengan memasang kain rentang yang memalukan pelaku.

Lelaki yang tidak dikenali itu dilihat memasang kain rentang di tiang berhampiran sebuah taman di Putatan, di pinggir bandar raya pada Selasa pagi.

Penduduk Putatan, Prema Van Leeuwen berkata, beliau terlihat pemuda itu, yang menunggang motosikal biru ke kawasan berkenaan memasang kain rentang sebelum jam 6 pagi.

Selepas memeriksanya, beliau melihat sepanduk itu tertera perkataan “Atukoi!! (loghat Sabah menggambarkan situasi terkejut), enam tahun sekolah rendah, lima tahun sekolah menengah, tiga tahun ambil ijazah, tapi masih sampah sembarangan buang sampah.”

“Rugi beliau mu kasi sekolah. Kebersihan sebahagian keimanan,” demikian mesej pada kain rentang.

Prema cuba menghubungi lelaki yang tidak dikenali itu melalui Facebook, tetapi tidak mendapat apa-apa respons.

Pengguna Facebook lain bagaimanapun, memuji pemikiran lelaki itu dalam mengingatkan orang ramai supaya tidak membuang sampah merata-rata.

Mereka berkata, masalah itu sering dipersalahkan ke atas pendatang haram di Sabah, tetapi penduduk tempatan juga tidak kurang salahnya.

Pengguna Facebook yang dikenali sebagai Awg Kassim berkata, masalah itu berpunca dari rumah dan sebilangan ibu bapa gagal mengajar anak-anak mereka cara membuang sampah yang bertanggungjawab.

“Ia semua bergantung pada ibu bapa. Tabiat seperti itu boleh kekal selama beberapa generasi.”

Sarini Seni berharap lebih banyak orang berpeluang melihat kain rentang itu dan menghargai mesej yang disampaikan.

Sebanyak 10 tan sampah dilaporkan dikumpul dari pantai dan tebing laut sekitar bandar itu setiap minggu.

Seorang pegawai Dewan Bandaraya Kota Kinabalu berkata, kebanyakan sampah dibuang di sekitar ibu negeri itu, terutama dalam longkang banjir yang akhirnya akan mengalir ke laut.

Beliau berkata, sebahagian besar sampah terdiri daripada botol plastik, beg dan bekas makanan, dan pernah sekali, pekerja mengutip tilam dihanyut ke pantai Teluk Likas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemimpin Warisan Mahu Pilihan Raya Kilat Di Sabah

KOTA KINABALU: Timbalan Presiden Warisan, Darell Leiking menggesa pilihan raya negeri diadakan di Sabah selepas bekas ketua menteri, Musa Aman mendakwa mempunyai sokongan mencukupi untuk menubuhkan kerajaan negeri yang baru.

Leiking turut menyerang Adun Warisan yang menyokong gabungan baru Musa dengan menyifatkannya “pengkhianatan besar”.

Ahli Parlimen Penampang dan bekas menteri persekutuan itu, terkejut dengan dakwaan Adun berpaling tadah daripada kerajaan negeri pimpinan Warisan, selepas menyuarakan sokongan kepada Ketua Menteri, Shafie Apdal.

“Ini ialah pengkhianatan besar kepada mandat yang diberikan rakyat Sabah sejak 2 tahun lalu.

Mereka berulang kali menyuarakan kesetiaan dan menandatangani akuan berkanun (SD) menyokong ketua menteri dan kerajaan negeri yang sah serta ia pelik untuk melihat mereka membuat pusingan U.

“Walaupun kami terkejut dengan apa yang dilaporkan berlaku, saya secara peribadi percaya pilihan raya negeri perlu diadakan,” katanya kepada FMT.

Terdahulu, Musa petang tadi mendakwa mempunyai majoriti mudah untuk membentuk kerajaan negeri baru.

Beliau mendakwa mendapat sokongan mencukupi daripada Adun Warisan, PKR, PPBM dan Umno Sabah.

Katanya, beliau akan menemui gabenor tidak lama lagi untuk menyerahkan SD yang ditandatangani Adun menyokongnya.

Antara Adun yang menghadiri sidang media Musa hari ini ialah Kenny Chua daripada PKR (Inanam), Ronnie Loh daripada DAP (Adun dilantik), Osman Jamal daripada Warisan (Balung), Hamisa Samat (Tanjung Batu), Musbah Jamli (Tempasuk), Bolkiah Ismail (Pitas), Anita Baranting (Tandek) serta Abidin Madingkir daripada Upko (Paginatan).

Leiking berkata, kem Musa mungkin mengingatkan Warisan berhubung rampasan kuasa daripada Barisan Nasional melalui pembelotan Adun selepas pilihan raya umum lalu.

“Tetapi, ini berlainan kerana ini ialah kerajaan memerintah dan hanya selepas 2 tahun, orang-orang ini (Adun) dikatakan akan meninggalkan kerajaan.

“Mari kembali kepada rakyat untuk lihat jika mereka setuju dengan apa yang mereka lakukan atau sebaliknya.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Petugas pilihan raya keguguran kerana penat

KENDARI: Seorang pegawai jawatankuasa pusat pengundian (KPPS) wanita keguguran akibat terlalu penat bertugas selama dua hari berturut-turut di, Konawe, Sulawesi Tenggara.

Sri Utami, 30, yang hamil dua bulan mula mengalami pendarahan sekitar jam 6 petang, pada 17 April lalu.

Suaminya, Muhammad Agus, 32, memberitahu Kompas.com isterinya kepenatan kerana bertugas sehingga pagi.

Bapa kepada dua cahaya mata itu turut mengakui tidak mengetahui tugas isterinya terlalu banyak.

“Kalau saya tahu tugasnya begitu banyak, saya pasti akan melarang dia dari bekerja.

“Isteri mula turun darah pada 17 April lalu, namun dia tetap meneruskan kerjanya kerana terlampau sibuk,” katanya.

Menurut Agus, isterinya keguguran selepas darah keluar dengan banyak ketika sampai di rumah kira-kira jam 6 pagi keesokan hari.

Katanya, Sri masih mendapatkan rawatan di hospital sejak 19 April lalu. – Agensi


Pemandu Van Ditahan Cabul Pekerja Kedai Runcit Di Kampung Air

KOTA KINABALU: Seorang pemandu van mini ditahan polis, selepas didakwa mencabul seorang wanita dalam kejadian di kedai runcit Kampung Air, di sini, kelmarin.

Dalam kejadian kira-kira jam 4 petang itu, mangsa berusia 19 tahun yang bekerja sebagai juruwang di kedai berkenaan didatangi suspek di bahagian kaunter bayaran.

Suspek kemudian berbual lalu bertanya keadaan tangan mangsa yang calar sebelum memegang pergelangan tangan mangsa.

Mangsa yang tidak selesa lalu menarik tangannya namun suspek bertindak memegang payudara mangsa.

Terkejut dengan tindakan suspek, mangsa kemudian memarahinya sebelum dia beredar dari premis berkenaan.

Berikutan itu, mangsa membuat laporan polis selepas dinasihatkan oleh tunangnya.

Difahamkan, suspek sebelum ini sering datang ke kedai mangsa bekerja dan mengeluarkan perkataan yang tidak senonoh.

Pemangku Ketua Polis Daerah Kota Kinabalu, Deputi Superintendan Yusoff Zaki Yaacob berkata bertindak atas laporan itu, polis Bahagian Siasatan Jenayah Ibu Pejabat Polis Daerah (IPD) Kota Kinabalu menahan seorang lelaki disyaki suspek yang mencabul mangsa.

“Suspek berusia 42 tahun dan bekerja sebagai pemandu van mini ditahan di hadapan sebuah restoran di Jalan Bandaran Berjaya, jam 11.50 pagi.“Kes disiasat mengikut Seksyen 354 Kanun Keseksaan kerana mencabul kehormatan,” katanya.


Sabah Kuat Kuasa SOP Lengkap Vaksin Mulai 21 Sept

KOTA KINABALU: Kerajaan Sabah melanjutkan tempoh untuk mula menguatkuasakan sepenuhnya prosedur operasi standard (SOP) lengkap vaksin Covid-19 dalam sektor perdagangan dan pengedaran selama seminggu lagi kepada 21 September ini.

Jurucakap perkembangan harian Covid-19 Sabah, Datuk Masidi Manjun berkata, SOP baharu itu sepatutnya dikuatkuasakan mulai 15 September ini selepas tempoh sebulan diberikan kepada semua pihak untuk melengkapkan dua dos vaksin seperti dimaklumkannya bulan lalu.

Beliau berkata, perubahan tarikh kuat kuasa SOP itu diputuskan selepas mengambil kira kadar vaksinasi lengkap populasi dewasa di Sabah ketika ini yang baru mencapai 52 peratus.

“Sehubungan itu, orang ramai termasuk peniaga dan pekerja mereka diingatkan supaya memastikan SOP itu dipatuhi sepenuhnya mulai 21 September ini.

“Orang ramai diingatkan sekali lagi bahawa semua pekerja dan pelanggan bagi semua sektor perdagangan dan pengedaran, restoran serta pasar raya hendaklah sudah lengkap divaksinasi atau sudah menerima dua dos vaksin.

“SOP ini pada mulanya diumumkan untuk mula dikuatkuasakan mulai 15 September ini, tetapi berikutan tahap vaksinasi seluruh Sabah sehingga ke hari ini baru mencapai 52 peratus populasi dewasa, tarikh kuat kuasa dianjakkan ke 21 September, iaitu tarikh sasaran Sabah mencapai tahap vaksinasi lengkap 60 peratus,” katanya dalam kenyataan media, hari ini.

Beliau berkata, perubahan itu turut mengambil kira kelewatan pekerja sektor perdagangan dan pengedaran, restoran serta pasar raya untuk menerima dos kedua vaksin Covid-19 khususnya penerima vaksin AstraZeneca.

Menurutnya, majikan boleh memohon pengecualian sementara kepada pihak berkuasa tempatan (PBT) dengan menyenaraikan nama kakitangan terbabit dan tarikh pengambilan dos pertama serta dos kedua.

Katanya, apabila SOP itu dikuatkuasakan, hanya pelanggan, pekerja dan kakitangan lengkap vaksin Covid-19 dibenarkan memasuki premis seperti restoran dan pasar raya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengguna Merungut Jalan Pintas Makin Teruk

Mohon kerajaan dan pemimpin setempat diambil tindakan segera

MEMBAKUT: Setelah lebih dua minggu disiarkan media, belum ada tindakan diambil oleh mana-mana agensi kerajaan mahupun pemimpin setempat untuk membaiki kerosakan jalan pintas laluan tali air Simpang Paroo menuju Kampung Tahak, Dungau dan Piasau, di sini.

Pada 30 Disember lepas, Utusan Borneo menyiarkan laporan berkaitan kerosakan jalan berkenaan yang semakin teruk dan berharap diperbaiki segera.

Penduduk yang ditemui berharap keadaan itu diperbaiki dan diambil tindakan, apatah lagi kawasan berkenaan termasuk dalam Parlimen Kimanis yang mengadakan pilihan raya kecil pada 18 Januari ini.

Menurut mereka, agak menyedihkan kerana laluan yang tidak begitu jauh dipinggirkan sejak sekian lama sedangkan kawasan berkenaan juga mempunyai ramai pengundi berdaftar.

Sebelum pilihan raya umum dahulu, laluan berkenaan diturap sedikit sehingga ke satu kawasan tanah perkuburan saja, sekali gus menimbulkan kata-kata sinis bahawa projek itu hanya untuk ‘pengundi hantu’.

Kemudian selepas laporan Utusan Borneo pada 30 Disember lepas, bahagian di penghujung jalan pula ditimbun batu, juga setakat kawasan perkuburan juga, sedangkan di bahagian pertengahan jalan tidak diambil tindakan.

Tinjauan terbaharu pada Sabtu mendapati laluan yang rosak itu semakin teruk keadaannya berikutan hujan lebat sebelumnya, sehingga menyukarkan kenderaan kecil melaluinya.

Kerosakan jalan itu bertambah buruk sejak November lepas apabila dilakukan kerja-kerja mengorek tanah bagi pemasangan paip air oleh kontraktor Jabatan Bekalan Air di kawasan berkenaan, menyebabkan lumpur menutupi laluan.

Laluannya yang agak sempit menyukarkan jika ada dua kenderaan berselisih dari arah bertentangan.

Akibatnya, salah satu kenderaan terpaksa berhenti ke tepi bagi memberi laluan kenderaan yang satu lagi. Ada penduduk mendakwa pernah beberapa kali kenderaan terperosok dalam lubang tanah yang dikorek di situ.

Keadaan diburukkan lagi apabila kawasan terbabit dilanda banjir tahun lepas, menyebabkan sebahagian besar batu hanyut, manakala jalan menjadi berlubang besar dan dalam. Kenderaan kompak kecil pasti akan tersangkut.

Berikutan itu, penduduk meminta jabatan dan agensi kerajaan berkaitan membaiki kerosakan berkenaan atau menaik taraf keseluruhan laluan pintas tali air berkenaan.

Laluan pintas itu sudah berturap sebahagiannya, dan merupakan jalan pintas bagi pengguna dari beberapa kampung menuju ke pekan Membakut dan sebaliknya, selain satu lagi laluan berturap yang agak jauh sedikit.

“Kita berharap kerajaan menerusi jabatan atau agensi berkaitan mengambil tindakan segera. Kerosakan sudah lama berlaku, tapi bertambah teruk baru-baru ini, apabila berlaku kejadian banjir,” katanya.

Kawasan perkampungan ini letaknya dalam kawasan Dewan Undangan Negeri (DUN) Membakut dan Parlimen Kimanis.


Silap buang air, lelaki dihumban gajah

PURULIA (INDIA): Seorang petani tergamam apabila dia secara tiba-tiba dihumban gajah sejauh 50 meter selepas membuang air besar dalam kejadian di daerah Purulia, Bengal Barat, India.

Kejadian kira-kira jam 4 pagi semalam berlaku apabila gajah terbabit dikatakan melilit badannya dengan belalai sebelum mencampak lelaki terbabit, Niranjan Sahish 55, dan terus menghilangkan diri ke dalam hutan, lapor Times Now News.

Dia yang terbaring dengan kecederaan pada kaki dan badan, ditemui oleh kakitangan jabatan perhutanan sebelum dihantar ke hospital untuk menerima rawatan.

Niranjan berkata, dia sebelum itu terdengar bunyi kehadiran sekawan gajah menuju ke arahnya namun kejadian berlaku begitu pantas.

Menurutnya, dia tidak menyangka nasib menyebelahi dirinya apabila terselamat dalam kejadian itu.

Jurucakap pentadbiran daerah, Subinoy Panda berkata, pihaknya sudah memberi amaran beberapa kali kepada penduduk kampung supaya tidak menghampiri kawasan hutan terbabit kerana ia adalah laluan gajah. – Agensi


Perbicaraan Kes 3 Beranak Serang Papagomo Di Sabah Ditetapkan 26 Oktober

KOTA KINABALU: Perbicaraan kes seorang ahli perniagaan bersama 2 anaknya yang didakwa merusuh kerana menyerang Exco Pemuda Umno, Muhammad Azri Wan Deris, lebih dikenali sebagai Papagomo, di Lapangan Terbang Antarabangsa Kota Kinabalu (KKIA) awal tahun ini akan diadakan Oktober ini.

Majistret Afiq Agoes dalam pengurusan kes pra-perbicaraan hari ini, menetapkan 26 Okt ini sebagai tarikh perbicaraan.

Pada 19 Jan lalu, Papagomo dikepung sekumpulan lelaki yang melakukan provokasi terhadapnya di KKIA dan ia dikaitkan dengan tindakannya mengoyak gambar Ketua Menteri, Shafie Apdal dalam kempen Pilihan Raya Kecil Parlimen Kimanis 2 hari sebelumnya.

Pada 16 Julai lalu, Datu Akjan Ali Muhammad, 62, bersama 2 anaknya, Mahathir dan Mohd Ghazali Hanif mengaku tidak bersalah selepas pertuduhan dibacakan terhadap mereka.

Tiga beranak itu didakwa melakukan kesalahan itu bersama 2 lagi yang masih bebas di depan kaunter Malindo Air pada 7.45 malam 19 Jan lalu.

Mereka didakwa di bawah Seksyen 147 Kanun Keseksaan yang membawa hukuman penjara sehingga 7 tahun dan oleh disebat.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penagih Duda Layan ‘Kick Batu’ Leka Menonton Video Lucah Ditahan

BEAUFORT: Seorang penagih lelaki berjaya ditahan sepasukan anggota Agensi Anti Dadah Kebangsaan (AADK) semasa leka menonton video lucah di telefon bimbitnya dalam satu operasi di Kuala Penyu di sini.

Ketua Pegawai AADK Beaufort Effanehwati Lakat berkata, suspek berumur 47 tahun itu dipercayai sedang khayal selepas selesai menghisap syabu di rumahnya semasa serbuan dijalankan.

“Suspek yang berstatus duda itu tidak menyedari kehadiran anggota serbuan dan asyik menonton video lucah di telefon bimbitnya sebelum ditahan anggota AADK,” katanya.

Beliau berkata suspek adalah antara 20 individu yang ditahan dalam Ops Cegah AADK bermula jam 12.30 tengah malam sehingga jam 5 pagi di tiga buah kampung di Kuala Penyu termasuk Kilugus, Berangkok dan Mansud.

“Kesemua penagih berumur 20 hingga 53 tahun ditahan selepas hasil ujian air kencing menunjukkan positif dadah jenis methampetamine dan kes disiasat mengikut Seksyen 3 (1) Akta Penagih Dadah (Rawatan dan Pemulihan) 1983,” katanya.

Orang awam yang mempunyai maklumat penyalahgunaan dadah boleh menghubungi AADK Beaufort di talian 088- 222 667 atau berjumpa dengan pegawai AADK di Pejabat AADK berhampiran.


Sektor pendidikan agenda utama Sabah – Mohd Shafie

KOTA KINABALU, 24 Jan – Sabah komited memberi fokus kepada sektor pendidikan sebagai agenda utama negeri ke arah melahirkan lebih ramai anak Sabah berpendidikan tinggi sekali gus menjadi modal insan berkualiti serta berkemahiran yang berperanan dalam memacu kemajuan negeri pada masa akan datang.

Ketua Menteri Datuk Seri Mohd Shafie Apdal berkata komitmen dan kerjasama komprehensif daripada institusi pendidikan, tenaga pengajar serta ibu bapa perlu digarap bagi membentuk satu gerakan bersepadu memastikan agenda memperkasa serta mencemerlangkan sektor pendidikan di Sabah tercapai.

Beliau berkata ini termasuk memastikan sistem dan kandungan pendidikan sentiasa tersusun serta mengikut keperluan pasaran pekerjaan selain selari dengan perubahan global dan teknologi semasa.

“Sektor pendidikan di Sabah mesti menjadi ‘mass movement’ (gerakan bersepadu) dan ia tidak boleh dianggap kecil sebaliknya perlu dijadikan sebagai agenda utama dalam usaha memastikan Sabah menikmati pembangunan pesat dan rakyatnya mempunyai ilmu pendidikan tinggi dan nilai,” katanya berucap pada Majlis Penyampaian Bantuan Pendidikan One-Off Yayasan Sabah di sini, hari ini.

Turut hadir Menteri Pelajaran dan Inovasi Sabah Datuk Dr Yusof Yacob, Pengerusi Lembaga Pengarah Universiti Malaysia Sabah (UMS) Datuk KY Mustafa, Pengarah Yayasan Sabah Datuk Jamalul Kiram Mohd Zakaria dan Naib Canselor UMS Datuk D Kamarudin D Mudin.

Mohd Shafie berkata usaha kerajaan negeri untuk mewujudkan lebih banyak kolej teknikal dan vokasional juga merupakan antara komitmen memastikan bidang pengajian diambil para pelajar Sabah memenuhi permintaan serta keperluan industri yang ingin dibangunkan di negeri ini.

“Modal insan Sabah berilmu dan berkemahiran adalah penting untuk memastikan mereka menjadi tenaga kerja yang mempunyai keupayaan mengurus kekayaan dimiliki Sabah dengan baik demi manfaat rakyat,” katanya.

Mengenai majlis berkenaan, Mohd Shafie berkata, ia adalah usaha kerajaan negeri menerusi Kumpulan Yayasan Sabah bagi membantu pelajar terutama dalam kalangan B40 di kawasan bandar melanjutkan pelajaran dan meringankan beban ditanggung keluarga untuk membiayai kos pendidikan.

Seramai 1,300 pelajar UMS dan sekolah menengah sekitar Kota Kinabalu menerima bantuan one-off atau sekali daripada Yayasan Sabah dengan jumlah keseluruhan bernilai RM1.060 juta.

Daripada jumlah itu, seramai 1,000 pelajar UMS menerima bantuan RM1,000 manakala selebihnya iaitu 300 orang ialah pelajar golongan B40 dari 10 buah sekolah menengah yang menerima bantuan balik sekolah RM200.

Bantuan pendidikan itu merupakan sebahagian daripada Bantuan Biasiswa One-Off berjumlah RM10 juta dilancarkan kerajaan negeri pada Sept tahun lepas.


Ismail Sabri Komited Selesai Isu Tuntutan MA63 Bawah RMK12

KUALA LUMPUR: Perdana Menteri Ismail Sabri Yaakob memberi jaminan akan menyelesaikan isu tuntutan Sabah dan Sarawak berdasarkan Perjanjian Malaysia 1963 (MA63).

“Seperti yang telah saya nyatakan sebelum ini, saya komited untuk menyelesaikan isu-isu berhubung tuntutan Sabah dan Sarawak berdasarkan Perjanjian Malaysia 1963,” katanya dalam pembentangan Rancangan Malaysia Ke-12 (RMK12), hari ini.

Ia termasuklah keperluan infrastruktur asas, kawal selia gas dan elektrik, aspek pendigitalan, mengurangkan kadar kemiskinan, termasuk merapatkan jurang pendapatan.

Bagi aspek infrastruktur Ismail berkata, penyediaan infrastruktur asas akan diperluas dengan membina jambatan dan menaik taraf 1,400 kilometer (km) jalan berturap luar bandar serta menyiapkan pembinaan 1,150 km Lebuhraya Pan Borneo.

“Usaha mengurangkan jurang pembangunan ekonomi antara negeri, wilayah serta antara bandar dan luar bandar akan terus diberi tumpuan. Usaha melonjakkan pertumbuhan negeri kurang membangun terutama Sabah dan Sarawak akan dipergiat.

“Ia bermatlamat untuk mempercepatkan pertumbuhan kadar Keluaran Dalam Negara Kasar (KDNK) yang perlahan di negeri Kedah, Kelantan, Perlis, Sabah, Sarawak dan Terengganu serta mengurangkan kadar kemiskinan, terutama di Sabah, Kelantan dan Sarawak,” katanya.

Beliau berkata, bagi tujuan ini, sekurang-kurangnya 50% daripada keseluruhan peruntukan pembangunan asas persekutuan akan diagihkan kepada negeri-negeri berkenaan.

“Seperti yang saya umumkan semasa Hari Malaysia, peruntukan berjumlah RM7.7 bilion, iaitu RM3.61 bilion kepada Sabah dan RM4.09 bilion kepada negeri Sarawak disediakan bagi pelaksanaan (program) JENDELA sepanjang tempoh RMK12. Dengan peruntukan ini, liputan jalur lebar akan dipertingkat melalui pembinaan infrastruktur digital, termasuk pembinaan menara atau pemancar telekomunikasi.

“Sehingga Ogos 2021, sebanyak 2,645 infrastruktur digital siap dipasang di Sabah dan 2,117 di Sarawak. Bagi menambah baik bekalan elektrik, loji janakuasa baharu akan dibina dan talian penghantaran Grid Timur-Barat Sabah akan dinaik taraf. Projek pembinaan hidroelektrik Baleh di Sarawak dijangka siap pada tahun 2025,” katanya.

Ismail berkata, perkhidmatan penjagaan kesihatan akan dapat dipertingkat dengan siapnya Hospital Pengajar Universiti Malaysia Sabah (UMS) dan Hospital Pengajar Universiti Malaysia Sarawak (UNIMAS).

“Pembinaan 26 buah klinik baharu akan dapat menambah baik perkhidmatan penjagaan kesihatan di klinik desa di kedua-dua negeri. Selain itu, pembinaan rumah baharu dan pembaikan rumah daif di bawah program bantuan rumah akan memberi manfaat kepada 26,000 isi rumah miskin di Sabah dan Sarawak,” katanya.

Beliau berkata, dengan pelaksanaan strategi dan inisiatif melonjakkan pembangunan Sabah dan Sarawak ini, pertumbuhan purata KDNK tahunan Sabah dijangka meningkat pada kadar 6.5 % dan Sarawak pada kadar 5.3% dalam tempoh 2021 hingga 2025.

“Dalam usaha mentransformasi kawasan luar bandar, aktiviti ekonomi yang mempunyai nilai tambah yang tinggi akan dirancakkan melalui platform e-dagang, pertanian pintar dan industri luar bandar,” katanya.

Katanya, infrastruktur luar bandar akan dipertingkatkan dengan membina dan menaik taraf 2,800 km jalan berturap

“Bagi mempergiat aktiviti sosio-ekonomi setempat pula, projek-projek kecil luar bandar akan terus dilaksana seperti program ameniti sosial dengan peruntukan RM310 juta dan pembinaan jalan perhubungan desa dengan kos sebanyak RM1.6 bilion,” katanya.

Ismail berkata, selain itu usaha juga akan dipertingkat untuk memastikan akses kepada bekalan air bersih mencapai 98% dan bekalan elektrik 99%. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berang Suami Tidak Dapat Cari Kerja, Isteri Campak Bayi Kembar Ke Dalam Kolam

Pertengkaran pasangan suami isteri membawa kepada kematian bayi kembar berusia 20 hari apabila si ibu mencampak mangsa ke dalam sebuah kolam.

Dalam kejadian yang berlaku semalam di Daerah Muzaffarnagar, Uttar Pradesh, si ibu bertindak sedemikian selepas gagal mengawal kemarahan dirinya.

Difahamkan, pasangan itu bertengkar kerana si suami gagal mendapatkan pekerjaan.

Akibat terlalu marah, si isteri mencampak bayi kembar perempuannya ke dalam kolam.

Namun selepas menyedari mangsa mati, suspek mereka cerita kononnya mangsa dilarikan individu yang tidak dikenali dan membuat laporan polis di Balai Polis Sikhera mendakwa anak mereka telah diculik. Namun, siasatan mendapati keterangan pasangan berkenaan tidak konsisten menyebabkan mereka ditahan dan berdepan dengan tuduhan membunuh serta menyembunyikan kematian.


Tun M Nak Pecat Muhyiddin

KUALA LUMPUR: Tun Dr Mahathir Mohamad akan membawa isu pemecatan Tan Sri Muhyiddin Yassin sebagai Presiden Parti Pribumi Bersatu Malaysia (Bersatu) ke dalam mesyuarat Majlis Pimpinan Tertinggi (MPT).

Katanya perkara itu akan dilakukan menerusi mesyuarat berkenaan.

“Kita memang nak pecat dia, tapi saya kena tunggu Mesyuarat Majlis Pimpinan Tertinggi (MPT),” katanya pada sidang media khas di Ibu Pejabat Bersatu hari ini.

Setiausaha Agung Bersatu Datuk Seri Hamzah Zainudin sepatutnya mengadakan sidang media di lokasi sama pada 4 petang tadi berhubung isu semasa Bersatu sebelum kemunculan secara tiba-tiba Dr Mahathir.

Berikutan perubahan itu, difahamkan, Hamzah yang juga Menteri Dalam Negeri bergerak ke sebuah hotel di ibu negara.

Sidang media Dr Mahathir itu turut dihadiri Datuk Seri Mukhriz Mahathir, Datuk Ir Amiruddin Hamzah, Dr Maszlee Malik dan Syed Saddiq Syed Abdul Rahman.

Dr Mahathir berkata, banyak perkara salah dilakukan Muhyiddin sejak kebelakangan ini terutama membabitkan pemberian jawatan kepada ahli Umno yang menyertai Bersatu.

“Parti sudah buat keputusan bahawa orang Umno yang masuk Bersatu mesti melalui satu proses.

“Orang Umno tidak boleh pegang apa-apa jawatan. Apa yang dibuat oleh Muhyiddin adalah salah,” katanya.- Harian Metro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nelayan Kimanis Lega, Masalah Lebih 15 Tahun Bakal Selesai

KIMANIS, 5 Jan: Lebih 500 nelayan di kawasan Parlimen Kimanis yang sebelum ini berdepan kesukaran mencari rezeki berikutan jeti pendaratan ikan dan bangsal perikanan yang usang, kini boleh menarik nafas lega apabila masalah itu bakal diselesaikan tidak lama lagi.

Penantian mereka selama lebih 15 tahun untuk memiliki prasarana lebih baik dan selamat itu bakal dilaksana menerusi peruntukan RM500,000 daripada kerajaan Persekutuan bagi membaik pulih dan membina baharu kemudahan berkenaan.

Pengerusi Pembangunan Hal Ehwal Nelayan Bongawan, Abu Bakar Jamil berkata peruntukan itu akan disalurkan dalam tempoh terdekat bagi mempertingkatkan prasarana di kawasan berkenaan, sekali gus memberi harapan baharu kepada golongan itu dalam meningkatkan hasil pendapatan mereka.

“Saya mewakili golongan nelayan khususnya di Bongawan mengucapkan terima kasih kepada kerajaan kerana mengagihkan peruntukan besar ini. Kami juga berharap kerajaan prihatin untuk mendalamkan sungai bagi mempermudahkan bot nelayan keluar ke laut,” katanya.

Abu Bakar ditemui Bernama selepas mewakili golongan nelayan kawasan berkenaan menerima replika cek peruntukan itu di sini, baru-baru ini.

Replika cek itu disampaikan Menteri Pertanian dan Industri Asas Tani Datuk Seri Salahuddin Ayub dan turut disaksikan Pembantu Menteri Pertanian dan Industri Makanan Sabah Dr Daud Yusuf merangkap Ahli Dewan Undangan Negeri Bongawan.

Parlimen Kimanis mempunyai dua kawasan Dewan Undangan Negeri (DUN) – Bongawan dan Membakut. Kawasan berkenaan unik kerana pekan Kimanis dan Bongawan terletak di sebelah selatan daerah Papar, manakala kawasan Membakut dalam kawasan pedalaman Beaufort.

Abu Bakar yang juga Ahli Lembaga Pengarah Persatuan Nelayan Kawasan (PNK) Papar, berkata pemberian peruntukan itu tepat pada masanya memandangkan terdapat kemudahan lain termasuk tempat penyimpanan blok ais agak kurang sedangkan golongan nelayan di kawasan itu begitu aktif menangkap hasil laut.

Beliau berkata hasil laut terutama ikan bilis yang diperoleh oleh nelayan itu ada yang dijual sehingga ke Labuan, Sarawak dan Semenanjung Malaysia, malah turut menembusi pasaran Brunei.

Pada majlis itu, Salahuddin turut mengumumkan peruntukan berjumlah RM90,000 kepada wakil nelayan di Kampung Nelayan Kampung Biau, Bongawan, bagi membaik pulih jeti usang di kampung berkenaan.

Selain itu, Salahuddin juga menyerahkan replika cek RM3 juta kepada PNK Papar, masing-masing RM1 juta Geran Projek Ekonomi dan RM2 juta Geran Pembelian Bangunan untuk tujuan perniagaan.

Salahuddin berkata kesemua peruntukan itu menunjukkan komitmen kerajaan untuk memastikan kelangsungan program pembangunan dirancang kementerian untuk nelayan di kawasan berkenaan, sekali gus membantu meningkatkan hasil pendapatan golongan itu.

Sementara itu, Pengerusi PNK Papar Kamis Jad berkata pihaknya turut berterima kasih kepada kerajaan atas keprihatinan mereka terhadap kepentingan sektor perikanan di daerah itu termasuk memastikan kebajikan nelayan.

Kamis menyifatkan peruntukan RM3 juta itu sebagai satu kejayaan besar persatuan berkenaan pada tahun ini kerana selepas hampir tujuh tahun menunggu, akhirnya mereka memperoleh dana itu untuk melonjakkan lagi pembangunan sosioekonomi nelayannya.

“Peruntukan ini antara lain akan digunakan bagi membeli sebuah bangunan untuk dijadikan pusat penjualan ikan segar. Kita akan ambil hasil nelayan dan dijual di situ. Ini akan membantu meningkatkan pendapatan mereka,” katanya.


Sajat Dibawa Keluar Dari Makkah

KUALA LUMPUR: Agensi yang membawa ahli perniagaan kontroversi, Muhammad Sajad Kamaruzzaman atau Nur Sajat mengerjakan umrah, mengesahkan ahli perniagaan itu sudah dibawa keluar dari Tanah Suci.

Ia susulan kontroversi usahawan kosmetik itu mengenakan pakaian jemaah wanita ketika di Makkah sehingga tular di media sosial.

Jurucakap Albayt Travel (M) Sdn Bhd berkata, pihaknya terpaksa mengambil tindakan terbabit selepas ia menjadi kontroversi dan mendapat perhatian banyak pihak.

“Kami sudah meminta mutawwif membawa keluar rombongan Nur Sajat seramai 10 orang (termasuk mutawwif) keluar dari Makkah.

“Mereka dibawa untuk sesi lawatan di sekitar Madinah.

“Setakat ini, sukar untuk mendapat kerjasama Nur Sajat, sebaliknya perbincangan lebih banyaj menerusi pembantu peribadinya,” katanya ketika dihubungi BH, hari ini.

Albayt Travel turut meminta Nur Sajat membuat permohonan maaf secara terbuka khususnya kepada umat Islam di tanah air, susulan kekecohan dan kecaman terhadap video yang dimuat naiknya ke media sosial, baru-baru ini.

“Setakat ini, Nur Sajat hanya menjawab meminta tunggu sehingga dia kembali ke tanah air.

“Pihak kami terutama mutawwif cuba berhubung dengan ibu bapanya, kerana hanya keluarga terdekat yang mengetahui status jantinanya.

“Bagaimanapun, ibu bapa Nur Sajat juga agak sukar diajak berbincang,” katanya.

Jurucakap Albayt Travel turut memaklumkan, dakwaan kononnya Nur Sajat ditangkap polis Arab Saudi belum disahkan kedutaan di sana.

Petang ini, Pejabat Mufti Wilayah Persekutuan akan mengadakan pertemuan dengan Jabatan Pendaftaran Negara (JPN) bagi mendapatkan maklumat lanjut mengenai isu jantina usahawan berkenaan.


PBS Harap Undang-undang Anti Lompat Parti Diluluskan Di Parlimen

KOTA KINABALU : Parti Bersatu Sabah (PBS) berharap Rang Undang-Undang (RUU) Anti Lompat Parti dapat diluluskan di Parlimen.

Presidennya Datuk Seri Dr Maximus Ongkili berkata sebagai antara parti perintis RUU itu, selepas 37 tahun akhirnya Parlimen bersetuju dengan PBS mengenai keperluan mewujudkan Undang-Undang Anti Lompat Parti di negara ini.

“Saya menegaskan PBS sememangnya menentang kelakuan sedemikian. Kelakuan sedemikian umpama dosa, ia adalah pegangan politik yang tidak berprinsip.

“Bagi kami, perbuatan lompat parti sangat jahat, tidak adil, tidak mempunyai etika dan adab yang baik,” katanya ketika berucap pada majlis makan malam sempena ulang tahun ke-37 parti itu di sini malam ini yang dihadiri kira-kira 150 tetamu.

Sebelum ini, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dilaporkan berkata beberapa cadangan pindaan Perlembagaan akan dibentang semasa persidangan Dewan Rakyat termasuk RUU Anti Lompat Parti dan mengehadkan tempoh jawatan Perdana Menteri kepada dua penggal.

Ongkili, yang juga Menteri di Jabatan Perdana Menteri (Hal Ehwal Sabah dan Sarawak), juga berkata sejak penubuhan PBS pada 1985, parti itu diuji dengan pelbagai cabaran, ada yang mengherdik malahan segelintir meramalkan ia tidak akan bertahan lama.

“Tetapi kami telah buktikan mereka salah. Kami masih di sini dan akan terus berjuang untuk kebaikan rakyat serta Sabah,” katanya.

Beliau berkata PBS akan terus menyokong penuh Gabungan Rakyat Sabah (GRS) sambil menambah ketabahan dan semangat kuat parti itu adalah tunjang perjuangan untuk mengukuhkan lagi gabungan politik tersebut.

“Kami menyokong gabungan parti yang berkualiti terutama sekali yang menyediakan rangka kerja terhormat untuk Sabah. Negeri kita progresif, selamat dan penduduknya berbilang kaum. Kami tidak mahu satu gabungan yang bermusim, yang datang dan pergi.

“Oleh itu, yang paling penting ialah memilih dan mengenali rakan kongsi kita, bina kepercayaan dan perkongsian sejati. Kita tidak perlu tergesa-gesa untuk menerima parti baharu yang masih belum terbukti kesetiaan dan agenda sebenar mereka,” katanya.

Ongkili berkata fokus GRS ialah melindungi rakan kongsi asal dan mengukuhkan lagi perpaduan dalamannya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Cedera Kemalangan Di Beaufort

BEAUFORT: Tiga orang cedera dalam kemalangan jalan raya di Jalan Melabau Kampung Pilajau, petang Ahad.

Pegawai Bomba Kanan (PBK) Dua, Balai Bomba dan Penyelamat (BBP) Beaufort Muhamad Hazijul Abdul Mujun berkata kemalangan tersebut melibatkan tiga buah kenderaan jenis Toyota Land Cruiser, Proton Saga dan motosikal JRY4117.

“Terdapat tiga orang mangsa yang terlibat dalam kemalangan tersebut.

“Dua orang mangsa telah dihantar ke hospital menaiki ambulans dan seorang mangsa dihantar oleh orang awam ke hospital.

“Maklumat mangsa ketiga tidak diperolehi,” katanya dalam satu kenyataan pada Ahad.

Sementara itu, Muhamad Hazijul berkata pihaknya menerima panggilan kecemasan berkenaan pada pukul 6.28 petang dan menggegaskan seramai lapan orang anggota bersamanya ke lokasi kejadian.

Tambahnya operasi berkenaan ditamatkan sepenuhnya pada pukul 7.33 malam. -SabahNewsToday


Tidak Perlu Merayu & Jangan Malu, Rakyat Malaysia Lancar #KempenBenderaPutih

Pada saat ini, semua rakyat Malaysia berada di dalam keadaan yang tertekan.

Ada yang kehilangan sumber pendapatan, tidak kurang juga yang terpaksa mengikat perut untuk meneruskan kehidupan pada saat getir ini.

Realitinya sekarang, kita dapat lihat, yang senang menjadi susah dan susah makin merana, dek kerana wabak COVID-19 yang mula menular di negara ini awal tahun lalu.

Kita sedar tidak ramai yang berani tampil ke hadapan dan mengaku mereka kini dalam keadaan yang susah, membuatkan mereka memilih untuk mendiamkan diri.

Terkini, rakyat Malaysia tampil dengan satu kempen yang dipanggil #KempenBenderaPutih yang meminta orang ramai yang dalam kesusahan menaikkan bendera putih bagi memaklumkan kepada umum bahawa mereka memerlukan pertolongan.

Daripada gambar yang dikongsi, kebanyakan mereka menyatakan, rakyat yang susah tidak perlu berasa malu dan perlu elak daripada melakukan perkara yang boleh merugikan diri sendiri dan keluarga.

Antara pengguna Twitter, @saidussyahiran_ berkata, dia menyokong penuh kempen ini kerana ia merupakan satu inisiatif yang sangat baik buat mereka yang dalam kesusahan.

Saya Sokong #KEMPENBENDERAPUTIH inisiatif kecil ini mungkin dapat membantu mereka yg betul2 terkesan dengan pelaksanaan PKP oleh #kerajaan ketika inijgn berdiam, naikkan shj bendera putih di depan rumah, kita semua akan faham jika semua memainkan peranan 👍🏼#RakyatJagaRakyat pic.twitter.com/uDH5Cs30pe

Ini antara respon lain pengguna sosial media berkenaan #KempenBenderaPutih

Warganet memohon kepada jiran tetangga yang melihat bendera putih ini agar membantu mereka sebaik mungkin.

Sekarang ni rakyat tengah adakan kempen kibar bendera putih bagi isi rumah yang tengah sempit, sesak dan kekurangan keperluan asasi.So jom cakna. Kalau ada nampak bendera/kain putih berkibar, kita tolong dia apa yang patut.#RakyatJagaRakyat #KempenBenderaPutih pic.twitter.com/fbs6ZFlbRT

Tidak ketinggalan, pengacara terkenal Malaysia, Datuk Aznil Nawawi juga menyokong kempen ini dengan memuat naik status #KempenBenderaPutih di laman Twitternya.

Aznil atau lebih mesra disapa sebagai Pak Nil turut menyatakan langkah ini adalah yang terbaik untuk memberitahu wakil rakyat di kawasan masing-masing supaya datang menghulurkan bantuan.

Kepada anda di luar sana, pada saat getir ini, jangan lakukan perkara-perkara yang tidak membawa manfaat malah merugikan atau memudaratkan diri dan keluarga anda.

KAMI SOKONG #KEMPENBENDERAPUTIHKalian jika benar benar memerlukan, jika takut atau malu meminta (tidak semua memahami / mengerti) — gunalah peluang ini. Naikkan bendera putih begini di hadapan rumah, moga moga lebih ramai prihatin. pic.twitter.com/2TciPezuHL

Ingatlah, ini bukan pengakhiran, jangan pernah mengalah.

Masih ada yang akan membantu anda, percayalah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 500 Rumah Atas Air Terbakar Di Tawau

TAWAU: Lebih 500 buah rumah musnah dalam kebakaran di Kampung Kurnia Jaya, Batu 4 Jalan Apas, di sini, petang tadi.

Ketua Balai Jabatan Bomba dan Penyelamat Malaysia (JBPM) Tawau, Julius John Stephen Jr, berkata pihaknya menerima panggilan berhubung kejadian kebakaran itu kira-kira jam 4.45 petang.

operasi mengawal dan memadam kebakaran di kawasan penempatan atas air itu masih dijalankan menggunakan sumber air terbuka.

“Struktur rumah yang diperbuat daripada papan, selain kedudukannya yang begitu rapat antara satu sama lain menyebabkan api merebak dengan begitu cepat.

“Setakat ini, tiada sebarang kemalangan jiwa dilaporkan,” kata ketika dihubungi, di sini, hari ini.

Beliau berkata, operasi memadam kebakaran membabitkan 49 anggota, dibantu Balai Bomba dan Penyelamat Semporna, selain Bomba Komuniti Kampung Kitingan, dengan lima buah bot. – BH Online


Wanita Bisu Ditumbuk & Ditendang Oleh Suami Kerana Minta Beli Susu Anak

KOTA KINABALU: Seorang wanita bisu ditumbuk dan ditendang oleh suaminya hanya kerana meminta wang untuk membeli susu anak mereka yang berusia setahun di Kampung Kalansanan, Inanam di sini Selasa lalu.

Kejadian berlaku ketika mangsa berusia 26 tahun yang juga orang kurang upaya (OKU) bisu dan suaminya berada di rumah mereka kira-kira pukul 7 pagi.

Difahamkan berlaku perselisihan antara pasangan tersebut disebabkan suspek tidak mempunyai wang kerana tidak bekerja.

Berang dengan permintaan mangsa suspek terus menumbuk dan menendang isterinya dan kejadian itu disedari oleh adik mangsa lalu menceritakan kepada ibu mereka.

Bagi mengesahkan perkara itu berlaku, ibu mangsa kemudian memeriksa tubuh anaknya dan didapati ada kesan lebam dibahagian belakang lalu mangsa menceritakan kepada ibunya melalui isyarat badan dan tangan.

Berikutan itu, ibu mangsa membuat laporan polis pada keesokkanya di Balai Polis Inanam.

Difahamkan, rumah mangsa dan suspek hanya terletak bersebelahan dengan rumah ibunya.

Pemangku Ketua Polis Daerah Kota Kinabalu, Superintendan Geogre Abd Rakman ketika dihubungi mengesahkan menerima laporan mengenai kejadian itu dan siasatan lanjut sedang dilakukan.

“Kes disiasat mengikut Seksyen 323 Kanun Keseksaan dan Seksyen 18(A) Akta Keganasan Rumah tangga 1994,” katanya.


Covid-19: Tiada Kes Kematian Terbaharu Dan Hanya 36 Kes Positif Hari Ini

PUTRAJYA: Sebanyak 36 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 6,855 kes setakat Khamis (15 Mei 2020), jam 12 tengahari.

Menurut Ketua Pengarah Kesihatan, Datuk Dr Noor Hisham Abdullah, oleh itu jumlah kes aktif dengan kebolehjangkitan Covid-19 adalah 1, 304 kes.

Manakala 14 kes jangkitan ditempatkan di Unit Rawatan Rapi (ICU) di mana 5 kes memerlukan bantuan pernafasan.

Keseluruhan mangsa yang maut kekal seramai 112 orang.

🇲🇾 Status terkini #COVID1915 Mei 2020. Kes baharu 36 Kes sembuh 88Kematian baharu TiadaKes keseluruhan 6,855Kes aktif 1,304 pic.twitter.com/gX601tQxBN


2 Kanak-Kanak Hilang Selepas Kenderaan Hanyut Di Keningau Akibat Banjir

KOTA KINABALU: Dua beradik hilang, manakala 2 rumah hanyut selepas 2 sungai di Keningau melimpah lewat malam tadi.

Seorang kanak-kanak lelaki berusia 6 tahun dan adik perempuannya yang berusia 4 tahun dilaporkan hilang, selepas kenderaan dipandu ayah mereka dihanyutkan arus deras ketika melintasi jambatan di Kampung Dangulad.

Ketua Balai Bomba dan Penyelamat Keningau, Mudi Pengiran berkata, kejadian itu berlaku kira-kira 12.08 tengah malam tadi.

“Pemandu kereta terbabit berjaya menyelamatkan diri, namun 2 anaknya yang masih di dalam kenderaan dihanyutkan arus deras berikutan air Sungai Liawan naik secara mendadak.

“Kenderaan yang dinaiki mangsa berjaya ditemui tidak jauh dari lokasi ianya mula hanyut, namun 2 kanak-kanak terbabit didapati hilang.

“Setakat ini, 2 beradik itu belum ditemui dengan operasi mencari dan menyelamat ditangguhkan 1 pagi tadi,” katanya ketika dihubungi hari ini.

Mudi berkata, 2 rumah turut hanyut, manakala 5 lagi rumah dimasuki air serta lumpur selepas Sungai Pampang di Keningau melimpah.

Katanya, banjir kilat itu dipercayai berpunca daripada limpahan air dari bukit akibat hujan.

“Bagaimanapun, tiada kemalangan jiwa dilaporkan dalam kejadian kira-kira 10.50 malam itu.

“Air mula surut tidak lama selepas itu, dengan operasi dan pemantauan dilakukan pihak bomba bersama agensi lain, termasuk polis serta Jabatan Kesihatan Negeri Sabah.”

Sungai Pampang dan Sungai Liawan antara sungai yang terjejas akibat badaian ribut tropika Greg pada 1996.

Bencana pada 26 Dis itu meragut 238 nyawa dan 102 orang yang dilaporkan hilang tidak ditemui sehingga kini.

Pada 17 Dis 2017, 10 rumah di Kampung Pampang dihanyutkan arus deras akibat banjir kilat. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adil Buat Semua Pencarum KWSP

KUALA LUMPUR: Setiap agensi termasuk yang menguruskan kewangan mempunyai perancangan tersendiri untuk memastikan program dilaksanakan selari hasrat kerajaan serta berkesan buat semua lapisan rakyat.

Ia turut mengambil kira segala aspek selain teknikal bagi memastikan mereka yang benar-benar layak dibantu dan tidak tercicir.

Pengerusi Pertubuhan Gerakan Transformasi Pengguna Malaysia (GTPM), Azman Kang Abdullah berkata, isu syarat dikenakan untuk pengeluaran i-Sinar Kumpulan Wang Simpanan Pekerja (KWSP) perlu dilihat secara pentadbiran.

Katanya, biarpun isu berkenaan hangat diperkatakan ketika ini, masyarakat seharusnya mengambil kira mereka yang tiada caruman langsung sebelum ini.

“Kita tahu, sudah dijelaskan bahawa ada dua kategori termasuk mereka yang bekerja di sektor formal, bekerja sendiri, bekerja dalam sektor ekonomi gig yang sudah lama tidak mencarum, hilang pekerjaan, suri rumah atau diberi notis cuti tanpa gaji.

“Tetapi, dalam konteks ini pengumuman KWSP itu pasti sudah mengambil kira segmen rakyat, sebab itu dihadkan baki RM100,000 dan ke bawah dalam Akaun 1, boleh membuat pengeluaran sehingga jumlah maksimum RM10,000.

“Apa yang berlaku ialah ada pihak lain cuba memainkan isu ini untuk kepentingan sendiri sedangkan penerangan mengenainya sudah diberikan.

“Saya lihat jumlah mereka yang akan menerima manfaat juga sudah meningkat daripada dua juta sebelum ini kepada lapan juta. Ini tidak pula menjadi isu,” katanya.

Menurutnya, jumlah peruntukan besar RM70 bilion itu sangat besar dibelanjakan kerajaan.

Sementara itu, penganalisis ekonomi, Dr Abdul Kadir Warsi Mohamed berkata, isu pokoknya ialah kelonggaran diberikan kerajaan untuk golongan memerlukan dan bersasar.

“KWSP adalah satu badan berkanun yang menguruskan wang simpanan kita. Mereka ini terdiri daripada pakar yang menentukan setakat mana pengeluaran yang boleh dibuat.

“Sudah tentu ada kaedah pengiraan yang diguna pakai selama ini baik dari segi pelaburan dan sebagainya.

“Jadi, masalah ini perlu dilihat berdasarkan segmen dan bukannya secara pukal, ia tidak tepat. Kalau ikutkan undang-undang tubuh, tidak boleh dikeluarkan, tetapi ini adalah kebenaran khas untuk membantu mereka yang terkesan,” katanya.

Peniaga air kelapa muda, Johari Wahid, 41, Johor

“Duit simpanan dikeluarkan melalui i-Sinar ini akan digunakan membayar hutang yang dibuat sepanjang tempoh penularan wabak Covid-19.”

Pekerja kafe,Abdul Wafi DanialAbd Malek, 19

“Langkah kerajaan perkenalkan program i-Sinar Kumpulan Wang Simpanan Pekerja(KWSP) ketika negara dilanda pandemik Covid-19 adalah langkah tepat bagi membantu mereka yang terjejas.” – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Rekod Empat Lagi Kes Sporadik

KOTA KINABALU: Tiga kes baharu positif Covid-19 dilaporkan di Lahad Datu semalam adalah membabitkan kes sporadik.

Pengarah Kesihatan negeri, Datuk Dr Christina Rundi berkata, semua kes berkenaan dikesan melalui aktiviti saringan bersasar yang dilaksanakan pada 12 April lalu.

“Selain itu, satu kes baharu di daerah Sandakan turut dikenal pasti sebagai kes sporadik.

“Tiga kes baharu lain yang dilaporkan membabitkan kontak generasi pertama kluster golongan kesihatan di daerah Tuaran, Penampang dan Kota Kinabalu.

“Dua kes baharu direkodkan di daerah Tawau pula terdiri daripada satu kes daripada kluster tabligh lain-lain dan seorang lagi adalah generasi pertama kluster tabligh Sri Petaling selain satu kes di daerah Beaufort melalui kluster tabligh yang telah menghadiri perhimpunan di Makassar, Indonesia.

“Secara keseluruhannya, Jabatan Kesihatan Negeri Sabah (JKNS) mencatatkan 10 kes Covid-19 terkini setakat semalam,” katanya pada kenyataan media di Kota Kinabalu.

Sementara itu, Dr Christina menyatakan pihaknya kini turut menghantar sejumlah sampel ke makmal di luar Sabah bagi melalui ujian saringan selain proses sama dilakukan di Makmal Kesihatan Awam Kota Kinabalu dan Makmal Hospital Queen Elizabeth.

Beliau berkata, pendekatan seumpama itu dilihat mampu menangani isu sampel tertunggak.

“Makmal negeri ini akan menerima sampel yang semakin banyak sekiranya terdapat kes positif Covid-19 baharu, kes pesakit dalam siasatan (PUI) atau pesakit SARI (Severe Acute Respiratory Illness) serta aktiviti saringan bersasar.

“Situasi ini akan menyebabkan keputusan tidak dapat dikeluarkan dalam tempoh masa 48 hingga 72 jam seperti yang dijadualkan,” katanya.- HMetro


Kerajaan tidak iktiraf individu mempunyai dua kewarganegaraan

PUTRAJAYA: Jabatan Pendaftaran Negara akan menyiasat laporan mengenai rakyat Malaysia yang mempunyai dua kewarganegaraan berserta bukti kukuh .

Menteri Dalam Negeri, Tan Sri Muhyiddin Yassin, berkata dasar kerajaan Malaysia adalah tidak mengiktiraf pemilikan lebih daripada satu kewarganegaraan.

Katanya, seseorang warga negara Malaysia boleh diambil tindakan pelucutan kerakyatannya sebagaimana yang diperuntukkan di bawah Perlembagaan Persekutuan.

Beliau berkata, mereka yang mempunyai kewarganegaraan Malaysia dan Thailand perlu membuat pengakuan dan memilih salah satu kerakyatan bagi mengelak sebarang masalah. – Berita Harian


Enam lelaki dituduh seludup migran warga Filipina

KOTA KINABALU, 21 Nov – Enam lelaki hari ini dihadapkan ke Mahkamah Sesyen di sini, atas pertuduhan menyeludup 22 migran warga Filipina secara berasingan antara Februari 2017 hingga 24 Okt tahun ini.

Bagaimanapun tiada pengakuan direkodkan daripada kesemua tertuduh, Anuar Madjiril Hadji, 34, Amin Ali, 28, Omar Sapari, 53, Jashih Mohd Ali, 54, Badri Jalal, 62, dan Muksin Munib (pemegang dokumen IMM13) selepas pertuduhan dibacakan di hadapan Hakim Azreena Aziz.

Kesemua tertuduh didakwa melakukan kesalahan itu secara berasingan bertempat di Lapangan Terbang Antarabangsa Kota Kinabalu antara Februari 2017 hingga 24 Okt tahun ini.

Kesemua mereka didakwa mengikut Seksyen 26A Akta Antipemerdagangan Orang dan Antipenyeludupan Migran 2007 yang membawa hukuman penjara maksimum 15 tahun atau denda atau kedua-duanya, jika sabit kesalahan.???????

Pendakwaan dijalankan Timbalan Pendakwa Raya Mohd Khairuddin Idris manakala kesemua tertuduh tidak diwakili peguam.

Mahkamah menetapkan 7 Dis depan untuk sebutan semula kes.


Isu Rampas Kerajaan Sabah Tidak Wujud

Shafie adalah Ketua Menteri untuk semua bangsa di negeri ini

KOTA KINABALU: Isu merampas kerajaan Sabah tidak pernah wujud memandangkan Ketua Menteri Datuk Seri Mohd Shafie Apdal adalah pemimpin kepada semua bangsa dalam negeri ini.

Menteri Kesihatan dan Kesejahteraan Rakyat Datuk Frankie Poon berkata, Shafie mempunyai prinsip yang kukuh dan sentiasa konsisten dalam pentadbiran beliau.

“Semua wakil rakyat kita gembira dengan kepimpinan beliau, saya pun gembira kerana beliau membawa Sabah ke landasan yang betul.

“Dia adalah Ketua Menteri kepada semua rakyat di Sabah tanpa mengira perbezaan latar belakang dan sangat prihatin terhadap kebajikan masyarakat dalam negeri ini,” katanya ketika ditemui selepas merasmikan Majlis Pra Pelancaran Inisiatif Pendigitalan dan Anugerah Perkhidmatan Cemerlang Kementerian Kesihatan dan Kesejahteraan Rakyat (KKKR) 2019, di sini.

Beliau berkata, Sabah mempunyai jumlah 65 Kerusi Dewan Undangan Negeri (DUN) termasuk lima ADUN dilantik dan 48 kerusi adalah dimiliki Parti Warisan Sabah (WARISAN), UPKO dan Pakatan Harapan (DAP dan PKR).

Katanya, kemelut politik yang berlaku di peringkat Pusat tidak akan menjejaskan pentadbiran Kerajaan Sabah khususnya dalam kalangan Ahli DUN.

“Bagi DAP Sabah, komitmen dan prinsip kami adalah sangat kuat dan kukuh kepada kerajaan Sabah.

“Sejak diberikan mandat rakyat pada 2018, kami fokus memberikan perkhidmatan terbaik kepada rakyat negeri ini. Selain itu kami juga setia kepada pemimpin kami,” katanya.

Beliau turut menjelaskan isu demikian tidak pernah dibincangkan sebaliknya terus fokus untuk memberikan perkhidmatan terbaik kepada rakyat.

Hadir sama dalam majlis itu ialah Setiausaha Kerajaan Negeri Datuk Safar Untong, Setiausaha Tetap KKKR Datuk Janet Chee dan Pengarah Perkhidmatan Awam Negeri Datuk Rosmadi Datu Sulai.


Cubaan Seludup 60,000 Liter Minyak Petrol Ke Filipina Gagal

LAHAD DATU: Markas Angkatan Tugas Bersama 2 (MK ATB 2) mengagalkan cubaan menyeludup keluar minyak petrol dari Lahad Datu ke Filipina dengan penahanan 6 individu termasuk seorang warga asing bersama 3 buah lori yang sarat dengan muatan minyak petrol di Kampung Bakarat, di sini, Isnin lalu.

Komander ATB 2, Brigadier Jeneral Abdul Karim Ahmad berkata pasukan ronda Pos Tungku yang berkekuatan lapan anggota Angkatan Tentera Malaysia (ATM) dan dua anggota Polis DiRaja Malaysia (PDRM) menemui tiga buah lori tangki minyak yang tersangkut di laluan berlumpur di ladang kelapa sawit berhampiran pantai Kampung Bakarat, jam 11.30 pagi pada 11 April lalu.

Pasukan keselamatan mengesyaki sesuatu yang mencurigakan kerana lori berkenaan menggunakan laluan tersebut untuk membawa barang kawalan selain kemunculan sebuah tongkang yang bersauh tidak jauh dari lokasi kejadian.

“Pasukan keselamatan telah melakukan pemeriksaan awal dan mendapati kumpulan penyeludup terbabit terdiri daripada lima rakyat tempatan dan seorang warganegara Filipina berusia antara 23 tahun hingga 54 tahun.

“Pasukan ronda Pos Tungku bertindak menahan kesemua suspek beserta kenderaan dan muatannya dan dibawa ke Balai Polis Tungku,” katanya dalam satu kenyataan malam tadi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost